title: Mandingo

text: "Chicago Sun-Timesin" Roger Ebert kutsui elokuvaa ”sontaläjäksi” ja ”rasisisteksi roskaksi” ja antoi sille tähtien sijasta alaspäin näyttävän peukalon. "Video-oppaassa" vuodelta 1994 Kati Sinisalo kutsui elokuvaa ”härskiksi, väkivaltaiseksi kuvienromutukseksi”, jonka loppu on todella raaka. Hän antoi elokuvalle kolme tähteä viidestä, mikä vastaa sanallista arviota ”hyvä”.


title: Mandingo

text: "Mandingon" sanotaan olevan yksi Quentin Tarantinon suosikkielokuvista, josta hän otti vaikutteita omaan elokuvaansa "Django Unchained".


title: Mandingo

text: "Mandingo" sai jatko-osan "Drum", jota "Video-oppaan" Ilkka Jauhiainen piti ällöttävänä ja antoi sille kaksi tähteä viidestä.


title: Pasi Takki

text: Pasi Antero Takki (s. 3. huhtikuuta 1978 Taipalsaari) on suomalainen kolmiloikkaaja.


title: Pasi Takki

text: Takki saavutti kilpaurallaan neljä SM-mitalia. Hän voitti kaksi mitalia Kalevan kisoissa, hopeaa vuonna 2000 ja pronssia vuonna 1999, ja niin ikään kaksi mitalia sisäratojen Suomen-mestaruuskilpailuissa, pronssia vuosina 1999 ja 2003. Hän sijoittui kahdesti, vuosina 1999 ja 2000, viidennelle sijalle Suomi–Ruotsi-maaottelussa.


title: Pasi Takki

text: Takin kolmiloikkaennätys ulkoradoilta on tulos 15,79 metriä, jonka hän teki Seinäjoella järjestetyissä Kalevan kisoissa elokuussa 1999. Sisäradoilta hänen paras tuloksensa on 15,48 metriä, jonka hän teki Kuortaneella järjestetyissä sisäratojen Suomen-mestaruuskilpailuissa helmikuussa 2003. Hän edusti seuratasolla vuoteen 1994 asti Joutsenon Kullervoa ja vuodesta 1995 alkaen Lappeenrannan Urheilu-Miehiä. Hänen valmentajanaan toimi vuoteen 1999 asti Petri Ruotsalainen ja vuodesta 2000 alkaen Heikki Herva.


title: Pasi Takki

text: Takki on koulutukseltaan logistiikkainsinööri. Hän on ollut vuodesta 2004 alkaen naimisissa pikajuoksija Pirpa Takin (o.s. Menonen) kanssa.


title: Virpi Augustin

text: Virpi Orvokki Augustin (oik. Augustin-Ritvala; s. 19. syyskuuta 1942 Vihti) on suomalainen oopperalaulaja (draamallinen mezzosopraano).


title: Virpi Augustin

text: Augustin oli naimisissa kirjailija Gunnar Mattssonin kanssa, mutta liitto päättyi eroon. Heidän poikansa Kim Mattsson (s. 1962) on prikaatikenraali. Augustin on ollut Jolanda di Maria Petrisin ja Aune Antin oppilas. Hän voitti Lappeenrannan valtakunnalliset laulukilpailut vuonna 1969 ja piti ensikonserttinsa Helsingissä vuonna 1971. Hän on esiintynyt sekä Suomessa että ulkomailla.


title: Chris Abbott

text: Christen Abbott (s. 24. lokakuuta 1983 Sarnia, Ontario, Kanada) on kanadalainen jääkiekkoilija, joka pelaa SHL-joukkue HV71:ssä. Hän toimii joukkueen varakapteenina. Abbott on pelipaikaltaan keskushyökkääjä. Hänen vahvuuksiinsa kuuluu luovuus, röyhkeys, luistelu, nopeus, kahden suunnan pelaaminen, aloittaminen ja pelintekeminen. Abbott laukoo oikealta.


title: Chris Abbott

text: Abbottin kasvattajaseura on Lambton Lightning. Hän pelasi junioriuransa loppuun Sarnia Blastin joukkueessa, WOJCHL:ssä, jonka jälkeen Abbott kävi vuodet 2002–2006 Cornellin yliopistoa. Hän voitti ECAC:n mestaruuden vuosina 2003 ja 2005. Kaudella 2006–2007 Abbott pelasi yhteensä viiden ECHL-ottelun verran Stockton Thunderissa ja Las Vegas Wranglersissa, mutta suurimman osan kaudestaan kuitenkin CHL-joukkue Bossier-Shreveport Mudbugsissa.


title: Chris Abbott

text: Kaudeksi 2007–2008 Abbottin veljekset siirtyivät Eurooppaan ja Norjan GET-ligaenissa pelaavaan Frisk Tigersiin. Chris Abbott voitti tehoilla 32+43=75 koko liigan piste- ja syöttöpörssin ja Cameron tuli toiseksi. Kaudeksi 2008–2009 he siirtyivät yksivuotisilla sopimuksilla Elitserienin nousijajoukkue Rögle K:hon. Abbottit olivat jälleen joukkueensa sisäisen pistepörssin kärkikaksikko ja jakoivat myös sisäisen maalipörssin voiton. Chris oli tehoilla 18+20=38 Röglen toiseksi paras pistemies.


title: Chris Abbott

text: Huhtikuussa 2009 Abbottit siirtyivät kaksivuotisilla sopimuksilla Luleå HF:ään, jonne heidät hankittiin lähinnä korvaamaan KHL-joukkue Dinamo Moskovaan lähteneet Linus Omark ja Johan Harju. Chris Abbott oli kaudella 2009–2010 tehoilla 13+20=33 joukkueen kolmanneksi paras pistemies. Kaudella 2010–2011 hän oli joukkueen toiseksi paras pistemies Pär Arlbrandtin jälkeen tehoilla 17+19=36. Abbottin maaleista kymmenen oli voittomaaleja ja hän voitti Elitserienin voittomaalipörssin. Abbott voitti myös tehoilla 1+9=10 Luulajan sisäisen piste- ja syöttöpörssin kevään 2011 pudotuspeleissä.


title: Chris Abbott

text: Helmikuussa 2011 Abbottit tekivät vuoden mittaisen jatkosopimuksen Luulajan kanssa. Chris oli kaudella 2011–2012 tehoilla 8+19=27 joukkueen kolmanneksi paras pistemies Niklas Olaussonin ja Simon Hjalmarssonin jälkeen sekä toiseksi paras syöttäjä Johan Franssonin kanssa. Tammikuussa 2012 hän teki kaksivuotisen jatkosopimuksen Luulajan kanssa. Kaudella 2012–2013 Abbott nousi joukkueen kapteeniksi. Hän voitti kauden aikana sekä Elitserien-hopeaa että European Trophyn mestaruuden. Tammikuussa 2014 Abbott teki vuoden mittaisen jatkosopimuksen Luulajan kanssa. Kaudella 2014–2015 hän oli joukkueen paras pistemies ja maalintekijä tehoilla 13+17=30. Kevään 2015 pudotuspeleissä Abbott voitti Luulajan sisäisen tehotilaston lukemalla +5. Hän voitti kauden aikana myös Mestarien liigan mestaruuden.


title: Chris Abbott

text: Kaudeksi 2015–2016 Abbott siirtyi kaksivuotisella sopimuksella HV71:een. Hän nousi joukkueen varakapteeniksi.


title: Chris Abbott

text: Abbott edusti Kanadan A-maajoukkuetta Deutschland Cupissa vuonna 2014.


title: Chris Abbott

text: Abbottin kaksoiveli Cameron pelasi lähes koko uransa samassa joukkueessa Chris kanssa, kunnes joutui lopettamaan uransa aivotärähdyksen vuoksi kevääseen 2015.


title: Cam Abbott

text: Cameron Abbott (s. 24. lokakuuta 1983 Sarnia, Ontario, Kanada) on kanadalainen entinen jääkiekkoilija, pelipaikaltaan vasen laitahyökkääjä. Hän pelasi suurimman osan ammattilaisurastaan Ruotsin Elitserienissä/SHL:ssä, jossa Abbott pelasi yhteensä 276 runkosarjaottelua tehopistein 74+92=166 ja keräten 316 jäähyminuuttia sekä 45 playoff/Kvalserien-ottelua tehopistein 9+16=25 ja keräten 46 jäähyminuuttia. Hän pelasi ammattilaisena myös yhden kauden Norjassa. Abbottin vahvuuksiin kuului hyökkäyspään pelaaminen, nopeus, peliäly, maalipaikoille meneminen ja laukaus. Hän päätti lopettaa uransa lukuisten aivotärähdysten vuoksi elokuussa 2015.


title: Cam Abbott

text: Abbottin kasvattajaseura on Lambton Lightning. Hän pelasi junioriuransa loppuun Sarnia Blastin joukkueessa, WOJCHL:ssä, jonka jälkeen Abbott kävi vuodet 2002–2006 Cornellin yliopistoa. Hän voitti ECAC:n mestaruuden vuosina 2003 ja 2005. Kaudella 2006–2007 Abbott pelasi yhteensä kolmen ECHL-ottelun verran Stockton Thunderissa ja Long Beach Ice Dogsissa, mutta suurimman osan kaudestaan kuitenkin CHL-joukkue Bossier-Shreveport Mudbugsissa. Hän oli tehoilla 30+30=60 joukkueen paras maalintekijä sekä toiseksi paras pistemies Chris Brassardin jälkeen. Abbott valittiin kauden päätteeksi koko CHL:n parhaaksi tulokkaaksi.


title: Cam Abbott

text: Kaudeksi 2007–2008 Abbottin veljekset siirtyivät Eurooppaan ja Norjan GET-ligaenissa pelaavaan Frisk Tigersiin. Cam Abbott voitti 35 osumallaan koko liigan maalipörssin ja sijoittui tehoilla 35+30=65 pistepörssissä toiseksi Chrisin jälkeen. Kaudeksi 2008–2009 he siirtyivät yksivuotisilla sopimuksilla Elitserienin nousijajoukkue Rögle BK:hon. Abbottit olivat jälleen joukkueensa sisäisen pistepörssin kärkikaksikko ja jakoivat myös sisäisen maalipörssin voiton. Cam oli Röglen paras pistemies tehoilla 18+21=39.


title: Cam Abbott

text: Huhtikuussa 2009 Abbottit siirtyivät kaksivuotisilla sopimuksilla Luleå HF:ään, jonne heidät hankittiin lähinnä korvaamaan KHL-joukkue OHK Dynamo Moskovaan lähteneet Linus Omark ja Johan Harju. Chris Abbott oli kaudella 2009–2010 tehoilla 16+19=35 joukkueen toiseksi paras pistemies Pär Arlbrandtin jälkeen. Jäähypörssissä hän sijoittui 108 minuutillaan neljänneksi Brynäs IF:n Kristián Kudročin kanssa. Kaudella 2010–2011 Abbott pelasi runkosarjassa vain 32 ottelua loukkaantumisen takia.


title: Cam Abbott

text: Helmikuussa 2011 Abbottit tekivät vuoden mittaisen jatkosopimuksen Luulajan kanssa. Cam ei kuitenkaan pelannut koko kauden 2011–2012 aikana aivotärähdyksen takia. Kaudella 2012–2013 hän voitti sekä Elitserien-hopeaa että European Trophyn mestaruuden. Tammikuussa 2014 Abbott teki vuoden mittaisen jatkosopimuksen Luulajan kanssa. Kaudella 2014–2015 hän oli joukkueen kolmanneksi paras pistemies tehoilla 11+17=28. Abbott voitti kauden aikana myös Mestarien liigan mestaruuden. Hänen kautensa päättyi kuitenkin SHL:n (ent. Elitserien) puolivälierien ensimmäisessä ottelussa aivotärähdykseen, joka tuli Frölunda HC:n Erik Gustafssonin taklauksen seurauksena.


title: Cam Abbott

text: Elokuussa 2015 Abbott päätti lopettaa koko pelaajauransa toistuneiden aivotärähdysten vuoksi.


title: Cam Abbott


title: Cam Abbott

text: Abbottin kaksoiveli Chris pelasi lähes koko uransa samassa joukkueessa Camin kanssa ja hän edustaa nykyään HV71:tä.


title: Cam Abbott

text: Camilla on ruotsalainen vaimo Malin ja kaksi lasta.


title: Daniel Moreno

text: Daniel Moreno Fernández (s. 5. syyskuuta 1981 Madrid) on espanjalainen maantiepyöräilijä. Hän aloitti ammattilaisuransa Relax-joukkueessa 2005–2007, edusti Caisse d'Epargnea 2008–2009, Omega Pharma-Lottoa 2010, Katjušaa 2011–2015, Movistar Teamia 2016–2017 ja vuonna 2018 Team EF Education First–Drapac p/b Cannondalea.


title: Daniel Moreno

text: Moreno voitti Espanjan ympäriajossa 2011 Sierra Nevadaan päättyneen vuorietapin kukistettuaan loppukirissä irtiottokumppaninsa Chris Anker Sørensenin. Hän voitti samana vuonna myös Giro del Piemonte -kilpailun ja 2012 Vuelta a Burgosin. Vuonna 2013 hän voitti La Flèche Wallonne -klassikon kolmen sekunnin erolla Sergio Henaoon. Hän voitti saman vuoden Espanjan ympäriajossa Fisterraan päättyneen neljännen etapin. Hän nousi kokonaiskilpailun johtoon yhden etapin ajaksi voitettuaan myös Valdepeñas de Jaéniin päättyneen yhdeksännen etapin. Lopputuloksissa hän oli kymmenes Hän sijoittui Lombardian ympäriajossa 2015 toiseksi 21 sekuntia Vincenzo Nibalille hävinneenä. Hän sai maantieajon EM-pronssia 2016.


title: Daniel Moreno

text: Lähteet: Cycling Archives, Cyclingbase


title: Bamboo (yhtye)

text: Bamboo oli lahtelainen yhtye, joka toimi 1977-1979


title: Bamboo (yhtye)

text: Manageri Joni Heinosen kokoama teiniyhtye esiintyi englannin kielellä. Materiaali oli sekä cover-versioita että yhtyeelle sävellettyä materiaalia.


title: Bamboo (yhtye)

text:
Ensimmäinen single on versio hollantilaisen Sandy Coast -yhtyeen hitistä b-puolenaan yhtyeen oma sävellys ja sanoitus "Hold Me Tight". Molemmat ovat myös albumilla.
"Paratiisi" on italialaisen Lucio Battistin sävellys. Brittiläinen Amen Corner teki siitä englanninkielisenä versiona maansa ykköshitin.


title: Bamboo (yhtye)

text:
Yhtye tuotiin esiin Suomen oloissa näyttävästi. Konsertissa oli mm. nuortenlehtien edustajia ja toimittajia. Yhtye suunnattiin ennen kaikkea varhaisnuorisolle.
Yhtyeestä tuli kuitenkin lyhytaikainen ja se teki yhden albumin. Viimeisen singlensä yhtye teki suomeksi.


title: Jussi Huttunen

text: Jussi Kalervo Huttunen (s. 27. elokuuta 1941 Helsinki) on suomalainen lääkäri ja professori. Hän oli Kansanterveyslaitoksen (KTL) pääjohtaja vuosina 1978–2003.


title: Jussi Huttunen

text: Huttunen valmistui ylioppilaaksi vuonna 1959 ja lääketieteen lisensiaatiksi 1966. Hän väitteli lääketieteen ja kirurgian tohtoriksi vuonna 1966 Helsingin yliopistosta. Vuosina 1964–1971 Huttunen työskenteli Helsingin yliopistossa assistenttina, 1972–1978 lääketieteellisen kemian dosenttina ja 1978–2009 sisätautiopin dosenttina. Vuosina 1971–1975 hän oli Hyksin III sisätautien kliininen apulaislääkäri ja apulaisylilääkäri ja 1975–1978 Kuopion korkeakoulun sisätautiopin apulaisprofessori.


title: Jussi Huttunen

text: Huttusen ollessa KTL:n johdossa se muutettiin vuonna 1982 annetussa laissa tieteelliseksi tutkimuslaitokseksi. Huttunen johti KTL:n kansainvälisesti arvostetuksi tutkimuslaitokseksi sen oltua aiemmin rutiinityötä tekevä laboratorio. Muutama sen tutkijoista oli harjoittanut korkeatasoista tutkimusta, mutta muutos kansanterveyden edistämistä ja sairauksien ehkäisemistä tutkivaksi laitokseksi oli silti suuri. Pääjohtajakautensa jälkeenkin Huttunen vaikutti laitoksen tulevaisuuteen, kun hänen johtamansa selvitystyö johti laitoksen yhdistämiseen STAKESin kanssa Terveyden ja hyvinvoinnin laitokseksi (THL).


title: Jussi Huttunen

text: Huttusen tutkimustyö on suuntautunut keskeisiin kansantauteihin kuten sydänsairauksiin, diabetekseen ja muihin aineenvaihduntasairauksiin sekä syöpään. Tutkimustyö pysyi hänelle tärkeänä myös KTL:n johtoroolissa ja hän osallistui erityisesti epidemiologisiin tutkimuksiin ja kontrolloituihin kokeellisiin tutkimuksiin, muun muassa lääketutkimuksiin ja syövänehkäisytutkimuksiin (esimerkiksi beetakaroteenitutkimus). Hän on ollut erityisen huolestunut suurista terveyseroista eri sosiaaliryhmien välillä.


title: Jussi Huttunen

text: Uransa aikana Huttunen on toiminut monissa organisaatioissa ja ollut usein käytetty asiantuntija. Hän on toiminut aktiivisesti Suomalainen Lääkäriseura Duodecimissa, jonka Duodecim-lehden toimitussihteerinä hän toimi 1972–1975 ja päätoimittajana 2003–2006. Jäätyään eläkkeelle Kansanterveyslaitoksesta Huttunen siirtyi hoitamaan Duodecim-seuran julkaisutoimintaa. Hän on ollut myös Suomen Sisätautilääkärien yhdistyksen, Helsingin seudun lääkäriyhdistyksen, UKK-instituutin hallituksen, Diabetestutkimussäätiön, Syöpäinstituutin säätiön hallintoneuvoston, Syöpätautien tutkimussäätiön, Suomen Sydänliiton, Valtion ravitsemusneuvottelukunnan, Terveyden edistämisen keskuksen hallituksen, Sydäntutkimussäätiön hallituksen, Sydänsäätiön ja Alkon halliuksen puheenjohtaja. Huttunen on toiminut myös useiden kansainvälisten järjestöjen ja toimikuntien jäsenenä ja puheenjohtajana sekä useiden tieteellisten lehtien toimituskunnan jäsenenä.


title: Jussi Huttunen

text: Huttunen valittiin Suomalaisen Tiedeakatemian jäseneksi vuonna 1987. Hänet promovoitiin Kuopion yliopiston kunniatohtoriksi vuonna 2000. Huttunen on saanut useita huomionosoituksia ja palkintoja. Vuonna 2011 Terveydenhuoltolääkärit ry myönsi hänelle ensimmäisen Terveydenhuoltopalkintonsa.


title: Alaston pelko

text: Alaston pelko on vuonna 1996 valmistunut jännityselokuva, jonka pääosaa esittää Richard Gere. Edward Norton sai roolistaan Oscar-ehdokkuuden sekä MTV Movie Awards -ehdokkuden ja voitti Golden Globen.


title: Alaston pelko

text: Elokuva kertoo chicagolaisesta puolustusasianajasta nimeltä Martin Vail, joka haluaa aina mediahuomiota herättävimmät jutut saadakseen kuuluisuutta ja rahaa. Nyt hän saa päämiehekseen nuoren kuoripojan Aaronin, jota syytetään arkkipiispan murhasta. Vail uskoo heti alussa Aaronin syyttömyyteen ja myös päättää auttaa häntä ilmaiseksi, mutta jotakin Aaron näyttäisi salaavan. Vailin entinen naisystävä toimii jutussa syyttäjänä.


title: TECTA

text: Alfa-tectorin on proteiini, jota ihmisessä koodaa "TECTA"-geeni. Sillä on merkitystä sisäkorvan toiminnan kannalta. Ihmisten ja simpanssien perimää verrattaessa on todettu, että niillä on muun muassa siinä geenissä merkittäviä eroja. Tutkijat ovat arvioineet, että tämä geeni on muuttunut samanaikaisesti kuin kieligeeni FOXPμ, jossa myös on suuria eroja ihmistä simpanssiin verrattaessa.


title: Vuoden 2007 Atlantin hurrikaanikausi

text: Vuoden 2007 Atlantin hurrikaanikausi tuotti 17 troopista myrskyä ja kuusi hurrikaania, joista kaksi oli vakavia. Ainakin 400 ihmistä sai surmansa, ja aineellisten vahinkojen määräksi arvioitiin noin kolme miljardia dollaria.


title: Vuoden 2007 Atlantin hurrikaanikausi

text: Coloradon valtionyliopiston tutkijaryhmä ennusti keskimääräistä aktiivisempaa kautta 8. joulukuuta 2006 julkaistussa arviossaan, jonka mukaan vuonna 2007 havaittaisiin 14 nimettyä myrskyä ja seitsemän hurrikaania, joista voimakkaita olisi kolme.


title: Vuoden 2007 Atlantin hurrikaanikausi

text: Samoja nimiä käytetään uudelleen joka kuudes vuosi, mutta jos myrsky on tehnyt erityisen pahaa tuhoa, sen nimi poistetaan listoilta. Vuonna 2007 käytöstä poistettiin Dean, Felix ja Noel.


title: Rolf Bergström

text: Rolf Bergström on suomalainen laulaja, joka teki Manhattan-levymerkille albumin. Hänen yhtyeensä oli nimeltään Rolf Bergström ja Pyhimykset; yhtye teki keikkoja 1970-luvulla. Tunnettuja kappaleita ovat muun muassa "Pornojenkka" (1971) ja käännöskappale "Rokkibaby" (1974).


title: Virginia Cherrill

text: Virginia Cherrill (12. huhtikuuta 1908 Carthage, Illinois, Yhdysvallat – 14. marraskuuta 1996 Santa Barbara, Kalifornia, Yhdysvallat) oli yhdysvaltalainen elokuvanäyttelijä, joka tunnetaan roolistaan sokeana tyttönä Charles Chaplinin elokuvassa "Kaupungin valot" (1931).


title: Virginia Cherrill

text: Cherrill syntyi vanhempiensa, James E. Cherrillin ja tämän vaimon Blanchen, karjatilalla Carthagessa, Illinoisin osavaltiossa. Vanhemmat olivat menneet aikoinaan naimisiin suunnittelemattoman raskauden takia, ja avioliitto päättyi eroon Cherrillin lapsuuden aikana.


title: Virginia Cherrill

text: Cherrill solmi ensimmäisen avioliittonsa 1920-luvun puolivälissä varakkaan chicagolaisen asianajajan kanssa. Erottuaan miehestään hän muutti vuonna 1927 Los Angelesiin, missä hän tutustui elokuvapiireihin. Cherrillillä ei ollut kokemusta näyttelemisestä, mutta hän päätyi kuitenkin elokuviin Chaplinin valittua hänet naispääosaan elokuvaansa "Kaupungin valot". Cherrillin ja Chaplinin välit eivät olleet liki kaksi vuotta kestäneiden kuvausten aikana hyvät ja jonkin ajan kuluttua Chaplin irtisanoikin Cherrillin aikomuksenaan korvata tämä "Kultakuumeen" (1925) tähdellä Georgia Halella. Lopulta hän kuitenkin päätti, että jo kuvattujen kohtausten kuvaaminen uudelleen tulisi liian kalliiksi ja palkkasi Cherrillin uudelleen. "Kaupungin valot" sai ensi-iltansa vuonna 1931 ja sitä pidetään yhtenä Chaplinin keskeisimmistä teoksista.


title: Virginia Cherrill

text: "Kaupungin valot" teki Cherrillistä kuuluisan, ja hän jatkoi näyttelemistä muun muassa Fox Film Companyn ja Metro-Goldwyn-Mayerin romanttisissa komedioissa, jotka saivat kuitenkin vaatimattoman suosion. Hän oli myös naimisissa elokuvatähti Cary Grantin kanssa vuosina 1934–1935. Cherrill päätti elokuvauransa vuonna 1936 jännityselokuvaan "Troubled Waters". Vaikka hän ei koskaan ollut varsinainen elokuvatähti, hän on saanut urastaan tähden Hollywood Walk of Famelle.


title: Virginia Cherrill

text: Elokuva-uransa jälkeen Cherrill avioitui vuonna 1937 englantilaisen aatelisen, George Child-Villiersin, Jerseyn jaarlin, kanssa ja muutti Britanniaan. Hänet tunnettiin avioliittonsa aikana Jerseyn kreivittärenä. Erottuaan vuonna 1946 Cherrill muutti takaisin Yhdysvaltoihin. Hän asui loppuelämänsä Santa Barbarassa, Kaliforniassa neljännen ja viimeisen aviomiehensä Florian Martinin kanssa.


title: Yhdystie 2042

text: Yhdystie 2042 on tie joka kulkee Aurasta Tortinmäkeen. Tien pituus on 9 kilometriä.


title: Yhdystie 2042

text: Tie alkaa E63:n ja Valtatie 9:n risteyksestä Auran Kuovista josta tie ensi alkuun kulkee noin puoli kilometriä länteen päin ohittaen Kuovin asutusalueen sen eteläpuolelta jonka jälkeen tie ylittää Kantatie 41:n risteyksen, sen jälkeen tie jatkuu melko suorana, mutta ajoittain mäkisenä tienä seuraavat puolitoista kilometriä jonka jälkeen se kohtaa Auran kirkonkylästä tulevan Kirkkotien, Kirkkotien ohitettua tie kääntyy luoteeseen päin ja jatkaa matkaansa hieman yli 3 kilometriä jonka jälkeen se kohtaa Ihavantien, Ihavantien risteyksestä tie jatkuu vielä seuraavat puolitoista kilometriä päättyen lopulta Tortinmäkeen Seututien 204 risteykseen.


title: Yhdystie 2043

text: Yhdystie 2043 on yhdystie joka johtaa Pöytyän Riihikoskelta Seututien 204 risteykseen Yläneeelle Pöytyällä. Tien pituus on 10 kilometriä.


title: Yhdystie 2043

text: Tie rakennettiin Pöytyän ja Yläneen väliseksi yhdystieksi 1890-luvun alkupuolella. Tien rakentamiseen vaikutti keskeisesti yläneläinen valtiopäivämies, taloustirehtööri F. F. Björni. Tätä ennen Pöytyän ja Yläneen välinen ainoa tieyhteys oli vuosisatoja kulkenut Pöytyän Ortenojan ja Yläneen Uudenkartanon kautta. Tien valmistumisen muistoksi on tien varressa olevaan siirtolohkareesen Pöytyän Riihikoskella hakattu F. F. Björnin nimikirjaimet ja vuosiluku 1895. Samanlainen hakkaus kalliossa on myös tien toisessa päässä Yläneen uudessakartanossa.


title: Yhdystie 2224

text: Yhdystie 2224 on noin kilometrin pituinen yhdystie, joka kulkee ja valtatien 9 (E63) moottoritieliittymästä Liedon Asemankulman kaakkoispuolelle seututien 222 risteykseen.


title: Yhdystie 2224

text: Tie saa alkunsa valtatien 9 (E63) moottoritien liittymästä, josta alkaa myös Euran suuntaan lähtevä seututie 204. Ensin tie ohittaa Poikojan asutusalueen sen eteläpuolelta ja samassa yhteydessä Zoolandiaan menevän Eläintarhantien, sitten Pahkalaukkaantien ja ylikulkuna Turku–Toijala-radan, jonka jälkeen tie saapuu Liedon asemankulmalle, menee sen asutuskeskuksen läpi ja päättyy melkein heti sen jälkeen seututien 222 risteykseen.


title: Yhdystie 2224

text: Vuonna 2013 avattiin rautatien ylittävälle sillalle kevyen liikenteen väylä, sekä suojatiet sillan kummallekin puolelle.


title: Yhdystie 2224

text: Tietä pitkin kulkee osa TLO:n Turku–Oripää-linjan linja-autoista, ja tien varrella on pysäkkejä kumpaankin suuntaan.


title: Yhdystie 2224

text: Tien nimi on koko matkaltaan "Tammentaantie". Tien nopeusrajoitus oli 50 kilometriä tunnissa, mutta loppuvuodesta 2013 se laskettiin 40 kilometriin tunnissa.


title: Kassareservi

text: Kassareservi eli kassavaranto tarkoittaa yritystaloudessa helposti ja nopeasti rahaksi muutettavia varoja, kuten pankkitileillä olevia rahoja.


title: Kassareservi

text: Erityisesti pankkien on seurattava kassavarantojaan, jotka muodostavat puskurin siltä varalta, että pankki joutuisi odottamatta maksamaan suuren osan velkojaan. Suomen pankkilaeissa on säädetty vähimmäisedellytykset kassavarannosta.


title: Kassareservi

text: Kassavarantosuhde määrittää sen, kuinka suuren osuuden pankkitalletuksesta pankin on laitettava sivuun reserviksi ja kuinka suuri osuus voidaan lainata eteenpäin. Kassavarantojärjestelmästä luovuttiin Suomessa 1. heinäkuuta 1993. Euroon siirtymisen yhteydessä Suomi liittyi euromaiden vähimmäisvarantojärjestelmään. Eurojärjestelmän vähimmäisvarantojärjestelmää sovelletaan euroalueen luottolaitoksiin, ja sen tarkoituksena on tasata korkoja ja lisätä keskuspankkirahoituksen tarvetta. Kunkin luottolaitoksen on talletettava tietty osa varoistaan kansallisiin keskuspankkeihin.


title: Black & White (yhtye)

text: Black & White on suomalainen yhtye, joka teki Manhattan-levymerkille albumin.


title: Herman Blomerus

text: Herman Blomerus on suomalainen laulaja ja seurakuntapastori. Hän on tehnyt Prisma-levymerkille kaksi albumia. Nykyään Bromerus vaikuttaa Järvenpään helluntaiseurakunnan johtajana. Hän esiintyy lauluyhtye Romanosissa.


title: David Maslanka

text: David Maslanka (30. elokuuta 1943 New Bedford, Massachusetts –  6. elokuuta 2017 Missoula, Montana) oli yhdysvaltalainen säveltäjä. Hän opiskeli Oberlin Collegen konservatoriossa klarinetinsoittoa George Walnin ja sävellystä Joseph Woodin johdolla. Hän lisäksi vietti vuoden Salzburgin Mozarteumissa, ja vuonna 1971 hän sai filosofian tohtorin arvon Michigan osavaltionyliopistosta, jossa häntä oli opettanut sävellyksessä H. Owen Reed.


title: David Maslanka

text: Maslankan teoksia on esitetty kansainvälisesti; hänen puhallin- ja lyömäsoitinteoksistaan on tullut osa yhtyeiden vakio-ohjelmistoa. Hänen tuotantoonsa kuuluu esimerkiksi useita sinfonioita, konsertto marimballe ja lyömäsoitinyhtyeelle, teoksia soolosoittimille ja kolme puhallinkvintettoa. Teoksia on levytetty useille levymerkeille. Maslanka on kuulunut eri korkeakoulujen, esimerkiksi Sarah Lawrence Collegen, henkilökuntiin Yhdysvalloissa. Hän asui Montanan Missoulassa. Hän matkusti runsaasti vierailevana säveltäjänä, kapellimestarina ja luennoitsijana.


title: Boanerges

text: Boanerges on suomalainen hengellinen lauluyhtye, joka teki kolme albumia (ensimmäinen kokoonpano). Alkuperäisessä kokoonpanossa soittivat vuosina 1973-1975 Hannu Enbuska, akustinen kitara ja laulu, Heikki Vartiainen, kitara, Leevi Launonen, urut, Heikki Lapinkataja (ent. Enbuska), basso, Juhani Karvonen rummut. Vuonna 1976 kokoonpanoon tuli mukaan Reijo Vaurula, Fender Rhodes- piano, Kale Vaija, laulu ja Olli Pitkänen, kitara. LIsäksi äänitteillä kitarassa kuultiin Tapio Lohikkoa. - Bändin riveissä on pyörähtänyt useita muusikkoja erimittaisia ajanjaksoja.


title: Boanerges

text: Boanerges oli helluntaiherätyksen ensimmäinen varsinainen bändi, joka joutui toimimaan tietynlaisena uranuurtajana ja tienraivaajana myöhemmille sukupolville ajassa, jossa sähköiset soittimet ja rummut eivät olleet itsestään selvä valinta evankeliumin välittämiseen.


title: Boanerges

text: Boanerges teki kesällä 2001 kahden keikan mittaisen come backin: Keuruulla juhannuksena sekä Joensuun Gospel- Festivaaleilla elokuussa. Samana kesänä julkaistiin bändin kokoomaäänite, jota yksin Keuruulla juhannuksena myytiin 800 kpl. Yhteensä bändin äänitteitä on myyty n. 18.000 kpl.


title: Boanerges

text: Boanerges II - kokoonpanossa vuosina 1981-1986 soittivat Heimo Enbuska, laulu, Olli Pitkänen, kitara, Paavo Hako, basso, Timo Huttunen, rummut, Reijo Vaurula, koskettimet. Tämä kokoonpano julkaisu yhden äänitteen, PS 150 vuonna 1985.


title: Imam-Ali Habibi

text: Imam-Ali Habibi Goudarzi (, s. 13. huhtikuuta 1931 Babol) on aktiiviuransa lopettanut iranilainen vapaapainija, olympiavoittaja, maailmanmestari ja Aasian kisojen kultamitalisti.


title: Imam-Ali Habibi

text: 67–78 kilogramman painoluokissa kilpaillut Habibi voitti painijanurallaan vapaapainissa olympiakultaa Melbournessa 1956 ja kolme maailmanmestaruutta. Lisäksi Habibi voitti vuonna 1958 Aasian kisoista kultamitalin. Rooman kesäolympialaisissa 1960 hän jäi neljänneksi hävittyään yhdysvaltalaiselle Douglas Blubaughille.


title: Imam-Ali Habibi

text: Vuonna 2007 Habibi nimettiin kansainväliseen painin hall of fameen.


title: Kesäuniversiadit 2011

text: XXVI kesäuniversiadit järjestettiin Shenzhenissä, Kiinassa 12.–23. elokuuta 2011. Kesäuniversiadit olivat järjestyksessään 26:nnet, kilpailuja järjestettiin 305 kaikkiaan 22 lajissa. Kilpailuihin osallistui yli 7 500 urheilijaa 152 maasta. Kisaisännyyttä hakivat myös Taiwanin Kaohsiung, Puolan Poznań, Venäjän Kazan ja Espanjan Murcia. Suomi lähetti kesäuniversiadeihin 102 urheilijaa. Shenzhenin metroverkostoa laajennettiin merkittävästi ennen tapahtumaa.


title: Kesäuniversiadit 2011

text: Universiadeissa kilpailtiin kolmentoista vakiolajin – jalkapallo, judo, koripallo, lentopallo, miekkailu, pöytätennis, rytminen voimistelu, telinevoimistelu, tennis, uimahypyt, uinti, vesipallo ja yleisurheilu - lisäksi yhdessätoista kisajärjestäjän valitsemassa lajissa. Nämä lajit ovat aerobic, ammunta, beach volley, golf, jousiammunta, painonnosto, purjehdus, pyöräily, shakki, sulkapallo sekä taekwondo.


title: Kesäuniversiadit 2011

text: Eniten mitaleja keräsi isäntämaa Kiina – 145 mitalia, toiseksi tuli Venäjä, keräten 132 mitalia. Kolmanneksi ylsi Etelä-Korea 79 mitalilla. Suomalaisittain paras sijoitus oli Tuula Tenkasen viides sija purjehduksen Laser Radial-luokassa.


title: Kesäuniversiadit 2011

text: Shenzhen Bay Sports Center oli kilpailujen avajaisten ja tapahtumien järjestyspaikka.


title: Benjamin Zephaniah

text: Benjamin Obadiah Iqbal Zephaniah (s. 15. huhtikuuta 1958 Birmingham, Englanti) on jamaikalaiset juuret omaava brittikirjailija ja -runoilija. Hänen taustansa on rastafari-liikkeessä.


title: Benjamin Zephaniah

text: Vuonna 2008 The Times asetti hänet sijalle 48 listatessaan Britannian merkittävimpiä sodanjälkeisiä kirjailijoita.


title: Benjamin Zephaniah

text: Zephaniah on vegaani ja anarkisti.


title: Herralahden kenttä

text: Herralahden kenttä on Porissa Herralahden kaupunginosassa sijaitseva jalkapallokenttä. Kenttä valmistui vuonna 1935, järjestyksessään toiseksi Porin keskusurheilukentäksi, jollaisena se toimi Porin stadionin valmistumiseen vuoteen 1964 saakka. Nykyään kenttä toimii ainoastaan jalkapallokenttänä, joitakin koululais- ja harrasteliikuntatapahtumia lukuun ottamatta.


title: Herralahden kenttä

text: Kentän käyttäjiä 2000-luvulla ovat olleet muun muassa FC Jazzin edustusjoukkue, Porin Palloilijat, NiceFutis ja Pori Bears. Kenttä toimii myös yhtenä vuosittaisen Pori Cup -juniorijalkapalloturnauksen näyttämönä.


title: Herralahden kenttä

text: Pääsarjatason jalkapalloa kentällä on pelannut RU-38 kausina 1959 ja 1960. Toiseksi korkeinta sarjatasoa on pelannut viimeksi PPT vuonna 1990. Kentällä on järjestetty myös muutamia yleisurheilu- ja jalkapallomaaotteluita.


title: Herralahden kenttä

text: Kalevan kisat Herralahdessa järjestettiin vuonna 1953.


title: Herralahden kenttä

text: Herralahden kentän rakentaminen aloitettiin keväällä 1934. Kentän piirustukset oli kaupungin rakennusmestari K. A. Myntti laatinut vuotta aiemmin. Herralahteen rakennettava stadion korvasi vuonna 1909 valmistuneen Tiilimäen urheilukentän Porin keskusurheilukenttänä. Tiilimäen kenttä ei kooltaan vastannut enää 1930-luvun vaatimuksia ja lisäksi se oli kunnoltaan päässyt rapistumaan pahoin.


title: Herralahden kenttä

text: Uuden kentän paikaksi valikoitui 5. kaupunginosan ja Aittaluodon väliin jäävä alue, jossa sijaitsi jo vuonna 1929 valmistunut, "Pallokentän" nimella tunnettu hiekkapintainen jalkapallokenttä. Alue oli vielä parikymmentä vuotta aiemmin ollut Kokemäenjoen lahti, joka oli saatu kuivatettua 30-luvun alkuun mennessä.


title: Herralahden kenttä

text: Kenttä valmistui kesällä 1935, käsittäen 500 hengen katetun katsomon, kolme pukuhuonetta, pesu-ja suihkuhuoneen sekä yleisökäymälät. 64*100 m:n kokoista nurmikenttää kiersi kuusi juoksurataa. Avajaiskilpailuina järjestettiin Suomen ja Viron välinen yleisurheilumaaottelu 17.–18. elokuuta 1935.


title: Herralahden kenttä

text: Talvisodan aikana kenttä kärsi vaurioita vihollisen pommituksissa. Aittaluodossa sijaitseviin Rosenlewin tehtaisiin tarkoitettuja lentopommeja harhautui myös Herralahteen, aiheuttaen pahoja vaurioita muun muassa kentän viemäröintiin. Tämän johdosta isot tulvat vaivasivatkin ajoittain kenttää.


title: Herralahden kenttä

text: Porin stadionin valmistuttua vuonna 1964 Herralahti menetti asemansa kaupungin ykkösareenana. Tulvimisen ansiosta vaurioita kärsinyt nurmi ja vanhanaikaiseksi jääneet kylmät pukuhuonetilat karkottivat myös jalkapalloilijat enenevissä määrin Stadionin käyttäjiksi. Herralahtea käyttivät enää juniori- ja alasarjajoukkueet.


title: Herralahden kenttä

text: Vuonna 1979 alkuperäinen puukatsomo sekä pukuhuoneet purettiin ja tilalle rakennettiin kentän nykyinen huoltorakennus. Katsomoiksi tuotiin siirrettävät teräsrunkoiset katsomorakennelmat. Viimeisin suuri remontti kentällä tehtiin vuosina 1989-1990, jolloin kentän ympärille rakennettiin teräsaita ja pengerkatsomo sekä jalkapallonkentän nurmi uusittiin.


title: Herralahden kenttä

text: Herralahden kentän yleisöennätys on tiettävästi vuoden 1953 Kalevan kisoista. Kisojen toisena kilpailupäivänä sunnuntaina 16. elokuuta paikalla oli 11 312 maksanutta katsojaa.


title: Herralahden kenttä

text: Jalkapallo-otteluiden yleisöennätys on 5 214, 17. lokakuuta 1965 SM-sarjan nousukarsintaottelusta RU-38–TPS. Skandaalinkäryinen ottelu päättyi tuolloin vierasjoukkueen 2–1-voittoon. Ratkaiseva maali syntyi ottelun loppuhetkillä rangaistuspotkusta. Seuraavana päivänä julkaistu sanomalehtikuva osoitti kuitenkin vääjäämättömästi, että rike tapahtui selvästi rangaistusalueen ulkopuolella.


title: Herralahden kenttä

text: Herralahden kentän erikoisuutena voidaan pitää jatkosodan aikana pelattuja jalkapallo-otteluita, joissa kohtasivat porilaiset ja porilaisista pelaajista kootut joukkueet ja Porin lentokenttää tukikohtanaan pitäneistä Natsi-Saksan ilmavoimien joukoista kootut joukkueet. Osa otteluista pelattiin myös viereisellä Pallokentällä. Tällaisia otteluita tiedetään pelatun vuosina 1942–1943 ainakin 13 kappaletta.


title: Herralahden kenttä

text: Mielenkiintoinen yksityiskohta Herralahden kentän historiassa on myös siellä 22. heinäkuuta 1952 pelattu ystävyysottelu Porin kaupunkijoukkueen ja Chilen olympiajoukkueen välillä. Chile oli pudonnut vajaata viikkoa aikaisemmin Helsingin kesäolympialaisten jalkapalloturnauksesta. Chilen lisäksi myös muille avauskierroksella pudonneille joukkueille järjestettiin ystävyysotteluita eri puolella maata. Muun muassa Itävalta kohtasi Raumalla paikallisen joukkueen.


title: Herralahden kenttä

text: Chile kukisti Porin Palloilijoiden, PPT:n, RU-38:n ja Kärppien pelaajista kootun joukkueen maalein 5–1. Porin joukkueen nimekkäin pelaaja oli myöhemmin kaupungin ensimmäisenä A-maajoukkuejalkapalloilijana tunnettu Erkki Harell.


title: Hohtokultakuoriainen

text: Hohtokultakuoriainen ("Cetonischema aeruginosa" tai "Protaetia aeruginosa") on lehtisarvisiin ("Scarabaeidae") kuuluva kovakuoriaislaji.


title: Hohtokultakuoriainen

text: Muistuttaa Suomessa tavattavaa kultakuoriaista ("Cetonia aurata") ja kuparikuoriaista ("Potosia cuprea"), mutta on näihin verrattuna suuri ja hyvin kiiltävä, eikä lajilla esiinny peitinsiivissä valkoista kirjailua.


title: Hohtokultakuoriainen

text: Lajia ei tavata Suomessa, vaan lähimmät löytöpaikat sijaitsevat Liettuassa.


title: Ida Bobach

text: Ida Bobach (s. 30. heinäkuuta 1991) on tanskalainen suunnistaja ja keskimatkan MM-mitalisti. Seuratasolla hän edustaa Ulricehamns OK:ta.


title: Ida Bobach

text: Nuorten MM-kilpailuissa Bobach edusti maataan ensimmäistä kertaa 15-vuotiaana. Ensimmäisen nuorten MM-mitalinsa hän voitti Göteborgissä 2008 sijoituttuaan viestissä hopealle. Bobach juoksi avausosuuden Venlojen viestin 2009 voittaneessa Ulricehamns OK:n joukkueessa. Myöhemmin samana vuonna San Marinossa hän voitti nuorten MM-kultaa pitkältä matkalta, MM-hopeaa sprintistä sekä MM-pronssia keskimatkalta ja viestistä. Nuorten MM-kilpailuissa Ålborgissa 2010 hän voitti kultaa pitkällä matkalla, sprintissä ja viestissä.


title: Ida Bobach

text: Viimeisenä juniorivuotenaan 2011 Wejherowossa hän voitti nuorten maailmanmestaruuden kaikilla henkilökohtaisilla matkoilla sekä pronssia viestistä. Samana vuonna Savoien MM-kilpailuissa Bobach voitti hopeaa keskimatkalta.


title: FC Viktoria Plzeň

text: FC Viktoria Plzeň on vuonna 1911 perustettu tšekkiläinen jalkapalloseura Plzeňin kaupungista. Seura pelaa Tšekin pääsarjassa, Synot ligassa.


title: FC Viktoria Plzeň

text: Viktoria Plzeň voitti ensimmäisen Tšekin mestaruutensa kauden 2010–2011 päätteeksi. Mestaruuden myötä seura pääsi 2011–2012 Mestarien liigan karsintoihin, joista se eteni lohkovaiheeseen kukistamalla Pyunik Jerevanin, Rosenborgin ja FC Kööpenhaminan.


title: FC Viktoria Plzeň

text: Viktoria Plzeň on voittanut Tšekin cupin 1971 ja 2010.


title: Viron Helsingin-suurlähetystö

text: Viron Helsingin-suurlähetystö sijaitsee Helsingin Kaivopuistossa Itäisen Puistotien ja Kalliolinnantien risteyksessä. Suurlähettiläs on vuodesta 2014 Margus Laidre. Hänen edeltäjänsä oli Mart Tarmak.


title: Viron Helsingin-suurlähetystö

text: Lähetystörakennuksen rakennutti Viron valtio Oskar Kallaksen vuonna 1919 ostamalle tontille. Ennen nykyistä rakennusta tontilla sijaitsi kirjaaja P. W. A. Behsen 1870-luvulla rakennuttama huvila. Viron lähetystö toimi puutalon yhdessä asunnossa, kunnes lähettiläs Hans Rebanen aloitteesta lähetystölle päätettiin vuonna 1931 rakentaa uudisrakennus samalle tontille. Suunnittelukilpailun voitti virolainen arkkitehti Konstantin Bölau ja nykyinen rakennus valmistui vuonna 1933. Kaksikerroksinen talo edustaa funktionalistista tyyliä. Se oli aikanaan ensimmäinen Viron lähetystöksi rakentama talo.


title: Viron Helsingin-suurlähetystö

text: Viimeinen lähettiläs ennen Viron miehitystä oli Aleksander Warma. Hän jätti lähetystötalon 6. elokuuta 1940, jolloin Neuvostoliitto julisti Viron osaksi aluettaan. Warma ei luovuttanut taloa, vaan sinetöi sen ovet ja jätti avaimet vartiointiliikkeelle. Neuvostoliiton lähetystö otti rakennuksen haltuunsa muutaman päivän kuluttua saatuaan siihen poliisin virka-apua. Jatkosodan aikana Suomi ei palauttanut rakennusta Virolle, vaan antoi sen Neuvostoliiton etuja Suomessa valvoneen Ruotsin lähetystön hallintaan. Sodan jälkeen talo toimi Neuvostoliiton konsulaattina ja kaupallisena edustustona, sittemmin lähetystöhenkilöstön kirjastona, kauppana ja klubihuoneistona. Syyskuussa 1973 rakennus siirtyi jo vuonna 1968 lailla säädetyn tontinvaihdon mukaisesti Suomen valtiolle, joka suunnitteli siitä Helsingin hovioikeuden lisätiloja. Hanke jäi toteutumatta ja rakennus tyhjilleen, kunnes se myytiin vuonna 1977 Bulgarialle.


title: Viron Helsingin-suurlähetystö

text: Viron itsenäistyttyä uudelleen vuonna 1991 vanhan lähetystörakennuksen takaisin saaminen kangerteli, ja lähetystön toimitilat sijaitsivat Fabianinkadulla, kunnes Bulgaria suostui luopumaan rakennuksesta. Vanha rakennus palautettiin Viron suurlähetystön käyttöön vuonna 1994.


title: Pete Boppin

text: Boppin Pete Trio on suomalainen yhtye, joka aloitti kolmihenkisellä kokoonpanolla 1980-luvulla. Yhtye palasi vuosituhannen vaihteessa nelimiehisenä nimellä Boppin Pete & the Big Bang. Pete Näsmanin alias Boppin Peten kokoonpanot ovat vuosien varrella kulkeneet muillakin nimillä. Ne kaikki ovat esittäneet rockabilly-henkistä musiikkia.


title: Pete Boppin

text: Nimi Boppin kirjoitetaan useassa yhteydessä Boppin'.


title: Kouvolan seudun joukkoliikenne

text: Kouvolan seudun joukkoliikenne on Kouvolan kaupungissa ja sen lähialueilla ajettavaa juna-, linja-auto- ja kutsuliikennettä. Kouvolan teknisen toimen alaisuudessa toimiva joukkoliikennejaosto, markkinointinimeltään "Kouvolan bussit", on paikallisliikenteen järjestämisestä vastaava toimivaltainen viranomainen Kouvolan ja Iitin alueilla. Tämän alueen ulkopuolelle ylettyvän reittiliikenteen luvat myöntää Kaakkois-Suomen ELY-keskus, lähi- ja taajamajunia operoi puolestaan yksinoikeudella VR Group.


title: Kouvolan seudun joukkoliikenne

text: Kaupungin kilpailutuksen tuloksena Kouvolan sisäistä liikennettä ajaa joukkoliikennejaoston alaisuudessa kuusi eri yhtiötä, joista merkittävimpiä ovat Savonlinja, Elimäen Liikenne ja Linjaliikenne Martti Laurila. Liikenteen suurimpana solmukohtana toimii matkakeskus jossa paikallisbussit pysähtyvät Hallituskadun varrella sijaitsevilla H1- ja H3-pysäkeillä, kaukoliikenteen terminaalin välittömässä läheisyydessä. Muita suuria solmukohtia ovat ydinkeskustan pysäkkien lisäksi Kuusankosken keskusta sekä Myllykosken ja Inkeroisten linja-autoasemat. Suuralueiden keskeisillä pysäkeillä on aikataulukaappien lisäksi sähköiset aikataulunäytöt ja mahdollisuus liityntäpysäköinnille.


title: Kouvolan seudun joukkoliikenne

text: Kesällä 2015 käyttöön otettu osavaltakunnallinen Waltti-liikennejärjestelmä mahdollistaa aiempaa laajemman lipputuotevalikoiman ja avoimen datan hyödyntämisen esim. kolmannen osapuolen reittioppaissa. Waltin käyttöönoton myötä Kouvola jaettiin kahteen vyöhykkeeseen: A-vyöhykkeeseen kuuluvat keskusta, Kuusankoski, Valkeala ja Koria, B-vyöhykkeeseen kaikki muut kaupunkiin kuuluvat alueet. Ennen muutosta kilometripohjaisen taksamallin, lipputuotteet ja matkustajainformaation tuotti Matkahuolto, joka vastaa kuitenkin edelleen asiakaspalvelusta toimien joukkoliikennejaoston palvelupisteenä.


title: Kouvolan seudun joukkoliikenne

text: Paikallisliikenteen muodostavat numerolinjat 1–90, jotka kulkevat keskustasta kaupunginosiin ja suuralueiden keskuksiin. Arkisin liikenne käynnistyy suosituimmilla linjoilla klo 5.30-6.30 välillä ja päättyy klo 22-23. Useimpien linjojen arkivuoroväli on tunti, tiivistyen aamuisin ja -iltapäivisin puoleen tuntiin. Ylivoimaisesti eniten liikennettä on Kuusankosken ja Voikkaan suuntaan vievällä Kuusaantiellä, jossa keskimääräinen vuoroväli on puoli tuntia ja ruuhka-aikoina vain 10 minuuttia. Viikonloppuliikennettä supistettiin rajusti 2000-luvun puolivälissä. Tietyillä linjoilla sunnuntaivuoroväli on edelleen jopa kolme tuntia.


title: Kouvolan seudun joukkoliikenne

text: Kaikille avoin, liikuntaesteiset matkustajat huomioiden suunniteltu ja pienemmällä kalustolla ajettava palveluliikenne "Pali" koostuu 14:stä palvelulinjasta. Pali-vuorojen väljä aikataulusuunnittelu mahdollistaa matkustajan ottamisen kyytiin kotiovelta mikäli matkustaja sopii siitä ennakkoon kuljettajan kanssa. Linjat on jaettu liikennöintialueidensa mukaan kolmeen ryhmään: P-linjat palvelevat kantakaupunkia, K-linjat Kuusankoskea ja A-linjat Anjalankosken suuraluetta. Waltti-kortti käy maksuvälineenä myös Pali-vuoroilla.


title: Kouvolan seudun joukkoliikenne

text: Seutuliikenteeksi luetaan numeroimattomat vakiovuorot ja paikallisbusseja täydentävä pikavuoroliikenne. Vakiovuorot kulkevat koulupäivisin ja takaavat maaseudulla asuville opiskelijoille lakisääteisen kulkuyhteyden keskustaan. Osa vakiovuoroista ylittää kuntarajan, palvellen esimerkiksi Lapinjärven, Mäntyharjun sekä Luumäen asukkaita.


title: Kouvolan seudun joukkoliikenne

text: Kouvolan kautta kulkevat pikavuorot palvelevat reitin varrella olevia asutuskeskuksia. Valtaosa pikavuoroista kelpuuttaa Waltin maksuvälineenä kaupungin sisäisillä matkoilla.


title: Kouvolan seudun joukkoliikenne

text: 2010-luvulla joukkoliikennejaosto on lisännyt muuhun linjaliikenteeseen integroituja vuoroja matkakohteisiin. Kesäisin keskustasta kulkee päivittäisiä turistilinjoja mm. Tykkimäen huvipuistoon, Mustilan arboretumiin, Repoveden kansallispuistoon ja Verlan maailmanperintökohteeseen.


title: Kouvolan seudun joukkoliikenne

text: Kouvolan asema yhtenä Suomen suurimmista rautatieristeyksistä mahdollistaa junalla matkustamisen kaupungin sisällä ja lähikunnissa. Kouvolasta tunnuksettomina lähtevät lähijuna Lahden kautta Helsinkiin ja lähijuna Lahden kautta Riihimäelle pysähtyvät Korialla ja Iitin Kausalassa. Ilman kirjaintunnusta ajettava taajamajuna Kotkan satamaan pysähtyy Myllykoskella ja Inkeroisissa. Kaukojunista Savon radan junat pysähtyvät Kouvolan jälkeen Mäntyharjussa, Karjalan radan junat Lappeenrannassa ja Helsingin suunnan kaukojunat Lahdessa.


title: Kouvolan seudun joukkoliikenne

text: Kymenlaakson lähijunaliikenne on teknisesti osa VR:n kaukoliikennettä, joten sitä ei ole jaettu vyöhykkeisiin eivätkä Kouvolan bussien lipputuotteet käy maksuvälineenä junissa. Rautateiden aikataulusuunnittelun haastavuudesta johtuen Kouvolan busseilla ei juuri ole neuvotteluvaraa aikataulujen yhteensovittamisessa, mutta VR:n matkaketjuhankkeen myötä aikataulu- ja lippuyhteistyö tulevat lisääntymään.


title: Florakören

text: Florakören on suomalainen, Turussa toimiva kuoro. Sen perustivat vuonna 1944 Åbo Akademin naispuoliset opiskelijat. . Kuoron johtaja on Ulf Långbacka (1991-).


title: Buffalo Bill (yhtye)

text: Buffalo Bill on suomalainen yhtye, joka on tehnyt 1970-luvulla kaksi albumia. Yhtyeen jäsenistä Greger Nervander on sittemmin tehnyt myös useita soololevyjä.


title: Candy Kids

text: Candy Kids on suomalainen rockabilly-yhtye joka on tehnyt yhden pitkäsoiton.


title: MFO-puisto

text: MFO-puisto on Sveitsin Zürichissä, Oerlikonin kaupunginosassa sijaitseva julkinen puisto, joka on rakennettu entisen konetehtaan ”Maschinenfabrik Oerlikonin” alueelle. Puisto on nimetty tehtaan perusteella. Puiston perustukset tehtiin syksyllä 2001, ja puisto avattiin vuonna 2002. Puiston suunnittelivat maisema-arkkitehdit Burckhardt+Partner ja Raderschall kansainväliseen kilpailuun.


title: MFO-puisto

text: Puiston pinta-ala on 0,9 ha, ja se on muotoiltu modernilla ja epätavallisella tavalla. Suuri puistotalo on kaksiseinäinen rakennelma, joka on peitetty säleiköllä. Säleikkö avautuu kolmeen suuntaan, ja se muistuttaa muinaista puistomuotoilua. Säleikkö on peitetty kasveilla. Suuri hallitila on jaettu osiin neljällä kasvien peittämällä metallimaljalla. Vesipohjaiselle alueelle on istutettu iiriksiä. Seinien välit on täytetty portailla, peitetyillä seinillä ja ulkonevilla loggioilla. Katolla sijaitsevalta aurinkokannelta on näkymä Pohjois-Zürichiin.


title: MFO-puisto

text: MFO-puistossa järjestetään erilaisia tapahtumia. Suurimmat tapahtumat ovat ulkoilmaelokuvat, teatteri ja konsertit. Puistossa on eri tyyppisiä tiloja kuten barokkityylinen puistoteatteri ja pieniä hiljaisia huoneita, joista on näkymä halliin ooppera-aitioiden tapaan.


title: Pipotiatsiini

text: Pipotiatsiini on antipsykoottinen lääke eli neurolepti. Suomessa sitä käytetään lähinnä vain laitosolosuhteissa, kuten psykiatrisessa sairaalassa. Sillä hoidetaan kroonista skitsofreniaa. Pipotiatsiinia voidaan käyttää, mikäli sairaus on resistentti uudemmille, atyyppisille neurolepteille. Mahdollisesti toinen hoitoresistenttiin skitsofreniaan käytettävä lääke, klotsapiini on voinut aiheuttaa vakavia verimuutoksia aikaisemmin, jolloinka pipotiatsiini voidaan ottaa käyttöön.


title: Pipotiatsiini

text: Pipotiatsiini on sen aiheuttamien vakavien sivuvaikutusten vaaran vuoksi (mm. QT-ajan pidentymä sydämen sykkeessä) saatavilla ainoastaan erityisluvalla. Lääkemarkkinoilla sen kauppanimi on "Piportil".


title: Pipotiatsiini

text: Lääke annostellaan pistoksena eli injektiona lihakseen (im.). Sen antaa yleensä tehtäväänsä koulutettu sairaanhoitaja. Pipotiatsiinia on 25 milligrammaa yhtä millilitraa kohden injektionestettä. Injektiota ei saa suorittaa suonensisäisesti (iv.). Siitä saattaisi seurata kardiovaskulaarisia rajuja haittoja, kuten äkillinen verenpaineen aleneminen sekä potilaan pyörtyminen. Pipotiatsiinille tunnetaan fentiatsiini-allergian ohella muitakin vasta-aiheita, jotka arvioi lääkäri hoidon määrätessään: sydämen ja verenkiertoelimistön sairaudet, sekä maksan taikka munuaisten vajaatoiminta ovat esimerkiksi tällaisia vakavia esteitä pipotiatsiini-hoidolle.


title: Pipotiatsiini

text: Pipotiatsiini kuuluu fentiatsiineihin, sekä on likeistä sukua mm. klooripromatsiinille ja tioridatsiinille. Näiden lääkkeiden aiheuttamat haittavaikutukset lienevät jokseenkin identtisiä. Joskin pipotiatsiinin kohdalla on ekstrapyramidaalisten haittavaikutusten (EPS) arveltu ilmaantuvan herkemmin, kuin muilla fentiatsiini-pohjaisilla neurolepteillä.


title: Stronger (Kelly Clarksonin albumi)

text: Stronger on yhdysvaltalaisen laulajan, Kelly Clarksonin viides studioalbumi. Albumi julkaistiin 25. lokakuuta 2011.


title: Stronger (Kelly Clarksonin albumi)

text: Albumi oli valmistunut jo maaliskuussa 2011, jolloin Clarkson kertoi, että albumia ei tulla julkaisemaan ennen syyskuuta. Hän on tehnyt albumia yhdessä muun muassa Claude Kellyn, Toby Gadin ja Rodney Jerkinsin kanssa.


title: Stronger (Kelly Clarksonin albumi)

text: Albumin ensimmäisenä singlenä julkaistiin kappale "Mr. Know It All" 5. syyskuuta 2011. Toinen single, "Stronger (What Doesn't Kill You)", julkaistiin 17. tammikuuta 2012 Yhdysvaltain radiossa ja ympäri maailman digitaalisesti 3. helmikuuta 2012. Yhdysvalloissa albumi nousi Billboard 200 -listan sijalle 2.


title: Sancho I (Pamplona)

text: Sancho I Garcés oli Pamplonan (Navarra) kuningas vuodesta 905 aina kuolemaansa 926 saakka. Hän aloitti Jimena-dynastian ja nousi valtaan Asturian kuninkaan Alfonso III:n tuella. Tuki ei ollut pyyteetöntä, sillä Alfonso odotti Sanchon rauhoittavan Pamplonan sekä tunnustavan oman yliherruutensa.


title: Sancho I (Pamplona)

text: Sancho I Garcés osallistui Alfonson pojan Ordoño II:n kanssa yrityksiin vallata La Rioja Kastilian ja Navarran välistä ja Ordoño voittikin arabien joukot 917. Kalifi Abd ar-Rahman III teki kesällä 920 vastaiskun ja hävitettyään eteläistä Pamplonaa (Navarraa) hän palasi kotiin. 924 kalifi hyökkäsi uudelleen ja marssi suoraan Pamplonaan eikä Sancho I Garcés pystynyt estämään pääkaupunkinsa hävitystä.


title: Sancho I (Pamplona)

text: Sanchon vanhemmat olivat Pamplonan omatekoinen kuningas Garcia Jimenez ja Sangüesan Oneca. Hänen veljensä Fernando vaati kruunua, mutta joutui maurien vangiksi 860. Hän vapautui 20 vuotta myöhemmin ja hallitsi kuolemaansa 905 saakka. Sancho I Garcénin vaimo Toda oli Pamplonan vanhaan kuningassukuun kuuluneen Fortun Garcés de Borgnen (880-905) tyttärentytär. Pariskunnan lapsista Garcia II peri kruunun, Sancha nai Kastilian kreivin Fernan Gonzalezin ja Urraca nai Leonin kuninkaan Ordoño II:n pojan Ramiro II:n.


title: Sue Savage-Rumbaugh

text: Sue Savage-Rumbaugh (s. 1946) on yhdysvaltalainen primatologi, kädellisten tutkija. Hän on tutkinut apinoiden kykyä oppia kieltä muistuttavaa kommunikaatiojärjestelmää lexigramin avulla. Hän on työskennellyt Kanzi-nimisen bonobon ja joidenkin muiden apinoiden kanssa. Viime aikoihin asti hän työskenteli Georgia State Universityssa Atlantassa Georgiassa, mutta on äskettäin siirtynyt Iowassa Des Moinesissa toimivaan Great Ape Trustiin.


title: Primatologia

text: Primatologia on muita kädellisiä kuin ihmistä koskevaa tutkimusta. Ala on poikkitiedettä, ja se hyödyntää esimerkiksi eläintiedettä, antropologiaa ja psykologiaa. Primatologiassa tutkitaan kädellisten kieltä, psykologiaa ja tapoja, mutta myös esiapinoiden anatomiaa. Primatologia auttaa myös ymmärtämään, mikä ihmisten käyttäytymisessä, kulttuurissa ja kommunikaatiossa on luonnollista ja mikä keinotekoista.


title: Kootut levyt osa 13 (Olavi Virta)

text: Kootut levyt osa 13 on vuonna 1995 julkaistu Olavi Virran kokoelmalevy, johon on koottu hänen levytyksiään vuodelta 1954.


title: Garcia II (Pamplona)

text: García II Sánchez, joskus myös García III Sánchez, (k. noin 1000), oli Aragonian kreivi ja Pamplonan eli Navarran (Nájera–Pamplona) kuningas vuosina 994-1000. Hän seurasi valtaistuimelle isäänsä Sancho II:ta, mutta kuoli jo kuusi vuotta myöhemmin yrittäessään estää Córdoban joukkojen tunkeutumisen maahansa.


title: Garcia II (Pamplona)

text: Avioliitostaan kreivi Fermundon tyttären Jimena Fernándezin kanssa Garcíalla oli poika Sancho III Suuri, joka nosti Navarran Espanjan kristittyjen kuningaskuntien johtavaksi valtioksi.


title: As Time Goes By

text: ”As Time Goes By” on Herman Hupfeldin säveltämä ja sanoittama musiikkikappale vuodelta 1931. Kappale kuului Broadway-musikaaliin "Everybody’s Welcome", jossa sen lauloi Frances Williams. Rudy Vallée ja Jacques Renard nostivat molemmat kappaleen listalle vuonna 1931.


title: As Time Goes By

text: ”As Time Goes By” oli tärkeässä osassa vuoden 1942 elokuvassa "Casablanca", jossa sen lauloi Dooley Wilson. Wilson esitti elokuvassa pianistia, mutta tosiasiassa piano-osuus oli Elliot Carpenterin dubbaama. Elokuva perustui esittämättä jääneeseen näytelmään nimeltä "Everybody Comes to Rick’s", jonka käsikirjoituksessa naispääosan esittäjä pyytää mustaa pianistia soittamaan ”As Time Goes Byn” saapuessaan päähenkilö Rickin baariin. Kohtaus jäi myös elokuvaan, vaikka elokuvan musiikkiraidasta vastannut Max Steiner olisikin halunnut korvata laulun omalla sävellyksellään.


title: As Time Goes By

text: Rudy Valléen vuoden 1931 nauhoitus kappaleesta julkaistiin uudelleen "Casablancan" saaman menestyksen vuoksi. Nauhoitus nousi "Your Hit Parade" -listaohjelmassa ykkössijalle ja pysyi listalla yhteensä 16 viikkoa. Jacques Renardin versio samalta vuodelta nousi listan kolmannelle sijalle. Vuonna 1952 Tommy Mercer ja Ray Anthonyn yhtye julkaisivat oman versionsa kappaleesta.


title: As Time Goes By

text: Kappale on käännetty suomeksi nimille ”Kun aika rientää” (san. M. A. Numminen), ”Laulu rakkauden” (san. Aki Sirkesalo) ja ”Kun rakastuu” (san. Pekka Sipilä).


title: Emanuel Tamminen

text: Emanuel Tamminen (15. elokuuta 1852 Uusikirkko Tl – 8. maaliskuuta 1946 Kymi) oli suomalainen kansakoulunopettaja, kirjailija ja suomentaja. Hän käytti nimimerkkejä "E. T." ja "Manu".


title: Emanuel Tamminen

text: Tamminen toimi kansakoulunopettajana Turun läänin Koskella ja vuodesta 1883 Raisiossa.


title: Emanuel Tamminen

text: Emanuel Tamminen oli naimisissa Stafia Salinin kanssa. Heidän poikiaan olivat virsirunoilija, rovasti K. V. Tamminen ja Enso-Gutzeit Oy:n Enson tehtaiden johtajana 1923–1939 toiminut Ilmari Tamminen (1879–1949).


title: Varissaari

text: Varissaari on linnakesaari Suomenlahdessa Kotkassa. Saarella sijaitsee Ruotsinsalmen merilinnoitukseen kuuluvan Fort Elisabethin linnoitusrakenteita ja raunioita. Linnoitus on saanut nimensä Venäjän keisarinnan Elisabetin mukaan.


title: Varissaari

text: Fort Elisabethin tehtävänä oli yhdessä Fort Slavan kanssa suojata Ruotsinsalmeen johtavia laivaväyliä lännestä ja etelästä. Linnoitus on rakennettu vuosina 1790–1796 alun perin kahdelle pienelle Varissaarelle. Saaret erottavan kapean ja matalan salmen yli rakennettiin täyttömaalle tienpenkere eli niin sanottu tykkitie ja linnoitusmuuri. Salmi on myöhemmin täytetty kokonaan. Linnoitus menetti sotilaallisen merkityksensä Suomen sodan jälkeen ja englantilais-ranskalainen laivasto tuhosi linnoitukset Krimin sodan aikana vuonna 1855.


title: Varissaari

text: Toisen maailmansodan aikana Varissaaressa toimi ilmatorjuntapatteri linnoitusvallien päällä. Ajasta muistoksi paikalle on tuotu ilmatorjuntatykkejä. Saarella on esillä myös niin sanottuja piiskatykkejä, jollaista aseistusta siellä ei kuitenkaan koskaan ollut. Vuonna 1940 saaren itäpäähän pystytettiin Henrik Bruunin suunnittelema Ruotsinsalmen toisen meritaistelun 1790 muistomerkki.


title: Varissaari

text: Fort Elisabeth on muodoltaan epäsäännöllinen ja rantojen muotoja mukaileva. Linnoituksen muurissa on kaksi puolipyöreää ja kaksi kulmikasta rakennetta. Saaren pohjoiskärjessä oli suuri yksikerroksinen kasarmirakennus, joka on purettu 1820-luvulla. Kasarmista on jäljellä nykyisin perustukset. Ruutikellari sijaitsi linnoitusvallien ja kallion suojassa saaren luoteisrannalla ja se on nykyisin pahoin raunioitunut. Muita rakennelmia olivat vartiotupa, kuulien kuumennusuuni ja kalustovaja, josta on jäljellä perustuksia. Kalustovajan paikalla on nykyisin varasto- ja näyttelyrakennus, jossa on esillä Ruotsinsalmen meritaisteluissa vuosina 1789 ja 1790 uponneiden laivojen tykkejä ja puuosia.


title: Varissaari

text: Varissaaressa on ollut 1800–1900-luvun vaihteessa pursiseuran paviljonkirakennus, joka sijaitsi linnoituksen eteläisen puoliympyrän sisällä. Saaren päälaituri on sijainnut koilliskulmassa jo pursiseuran aikana. Linnoituksen pohjoisen puoliympyrän sisällä on nykyisin ravintolarakennus.


title: Kyösti Virta

text: Kustaa Oskari Santavirta, sukunimi vuoteen 1897 "Mikkola" (7. toukokuuta 1882 Kokemäki – 3. lokakuuta 1946 Kiukainen) oli suomalainen kirjailija, joka käytti kirjailijanimeä Kyösti Virta sekä nimimerkkiä "Reservikorpraali".


title: Kyösti Virta

text: Santavirta toimi opettajana ja pankinjohtajana. Hänen puolisonsa oli Helmi Maria Kraama, perheen pojasta Osmo Oiva Santavirrasta (s. 1916) tuli lääkäri.


title: Kyösti Virta

text:
Nimellä "Kyösti Virta":
Nimellä "K. O. Santavirta":
Nimimerkillä "Reservikorpraali":


title: Harry Wegelius

text: Harry Wegelius (23. kesäkuuta 1887 Tampere – 21. syyskuuta 1946 Helsinki) oli suomalainen vakuutusjohtaja ja ruotsin kielellä kirjoittanut kirjailija.


title: Harry Wegelius

text: Wegeliuksen vanhemmat olivat pankinkasööri Verner Wegelius ja Ellen Matilda Finne. Hän pääsi ylioppilaaksi 1907 Turun ruotsalaisesta yhteiskoulusta (Åbo samskola). Wegelius julkaisi 1911–1913 "Vakuutus"-nimistä vakuutuskysymyksiä käsitellyttä aikakauslehteä.


title: Harry Wegelius

text: Wegelius oli naimisissa Helena (Hella) Wigrenin (k. 1934) kanssa.


title: Gigge Strandvik

text: Gideon Johannes (Gigge) Strandvik (25. syyskuuta 1884 Parainen – 22. joulukuuta 1947 Loviisa) oli suomalainen opettaja ja ruotsin kielellä kirjoittanut kirjailija.


title: Gigge Strandvik

text: Gigge Strandvik toimi Loviisan ruotsinkielisen koulun opettajana vuodesta 1909 ja koulun rehtorina 1913–1942. Hän piti myös kirjakauppaa. Strandvik oli naimisissa Loviisan pormestarin Axel Stolpen tyttären Agda Marian kanssa ja he asuivat "Villa Stolpe" nimisessä huvilassa Loviisassa.


title: Polso

text: Polso on kylä Keski-Pohjanmaalla, josta ovat lähtöisin myös Polso- ja Polsa-sukunimiset henkilöt. Maantieteellisesti Polso kuuluu ainakin vielä toistaiseksi Vetelin kuntaan. Se rajautuu pohjoisessa Halsuan kunnanrajaan ja lännessä laajaan suojeltuun Pilvinevaan. Polson naapurikyliä ovat Vetelissä Sillanpää ja Halsualla Hietalahti. Polson läpi kulkee seututie 751 sekä Halsuanjärvestä lähtevä ja Perhonjokeen Siponkoskella liittyvä Halsuanjoki. Pääelinkeinona kylällä on maatalous. Muutamia yksityisyrittäjiäkin joukkoon mahtuu.


title: Sancho II (Pamplona)

text: Sancho II Garcés oli Pamplonan (Navarra) kuningas isänsä Garcia I:n jälkeen ja Aragonian kreivi vuosina 970–994. Hän vannoi ystävyyttä Córdoban kalifi Al-Hakam II:lle, mutta liittoutui 981 kenraali Ghalibin kanssa Al-Mansur Ibn Abi Aamiria vastaan, joka kuitenkin löi liittolaiset. Seuraavana vuonna Leónin ylimykset nousivat kapinaan kuningastaan Ramiro III:ta vastaan. Sancho sekaantui taisteluihin yhdessä Córdoban diktaattoriksi Ghalibin kuoleman jälkeen nousseen Al-Mansur Ibn Abi Aamirin kanssa. Sancho naitti tälle tyttärensä, joka kääntyi muslimiksi ja synnytti tälle pojan Abd ar-Rahmanin, Sanjulina yleisesti tunnetun.


title: Sancho II (Pamplona)

text: Sancho II:n vaimo Urraca Fernández oli Kastilian kreivin Fernán Gonzálezin tytär tämän ensimmäisestä avioliitosta. Heidän poikansa Garcia II hallitsi vuosina 994–1000.


title: Karin Antell

text: Karin Elisabeth Antell (15. helmikuuta 1880 Viipuri – 19. helmikuuta 1948 Helsinki) oli suomalainen ruotsin kielellä kirjoittanut lastenkirjailija ja kääntäjä. Hänen isänsä oli Axel Henrik Antell.


title: Fosfoglukoosi-isomeraasi

text: Fosfoglukoosi-isomeraasi eli glukoosi-6-fosfaatti-isomeraasi tai fosfoheksoosi-isomeraasi on entsyymi, joka osallistuu glykolyysiin ja glukoneogeneesiin. Entsyymi katalysoi glukoosi-6-fosfaatin reversiibeliä isomeroitumista fruktoosi-6-fosfaatiksi. Fosfoglukoosi-isomeraasin EC-numero on EC 5.3.1.9.


title: Fosfoglukoosi-isomeraasi

text: Rakenteeltaan fosfoglukoosi-isomeraasi on homodimeeri eli se koostuu kahdesta samanlaisesta yksiköstä. Glukoosi-6-fosfaatti esiintyy solussa syklisenä pyranoosina, joka täytyy ensin avata, ennen kuin isomeroituminen voi tapahtua. Rengasrakenteen avautuminen tapahtuu siten, että aktiivisen kohdan lysiini tai histidiini protonoi renkaan happiatomin. Tämän jälkeen glutamiinihappo poistaa C2-hiilestä protonin, jonka seurauksena muodostuu glukoosifruktoosienedioli, joka tautomerisoituu fruktoosi-6-fosfaatiksi ja lysiini tai histidiini ottaa vastaan ensimmäisessä vaiheessa luovuttamansa protonin ja fruktoosi-6-fosfaatti syklisoituu furanoosikseen. Fosfoglukoosi-isomeraasin katalysoima reaktio on tasapainoreaktio, jonka tasapainoreaktio on lähellä yhtä. Fosfoglukoosi-isomeraasia inhiboivat eräät sokerijohdannaiset kuten 6-fosfoglukonaatti.


title: Fosfoglukoosi-isomeraasi

text: Toimimattoman fosfoglukoosi-isomeraasin tuotanto johtuu mutaatioista geenissä CNSHA ja puutostilaan liittyviä mutaatioita on löydetty 30. Mutaatiot periytyvät autosomaalisesti ja ovat resessiivisiä. Mutaatiosta kärsivillä potilailla on toimivan entsyymin puutostilan vuoksi krooninen hemolyyttinen anemia ja mahdollisesti myös oireita henkisestä jälkeenjääneisyydestä ja myopatiasta.


title: Rakel Kansanen

text: Lyyli Elisabeth Toivola (o.s. Kansanen; 18. heinäkuuta 1888 Leppävirta – 22. heinäkuuta 1949 Helsinki) oli suomalainen kirjallisuuden suomentaja joka käytti kirjailijanimiä Rakel Kansanen, R. K. ja Rakel Kansanen-Toivola.


title: Rakel Kansanen

text: Toivolan vanhemmat olivat kauppias Pekka Kansanen ja Alfiina Loviisa Turtiainen. Hän oli naimisissa toimittaja, diplomaatti Urho Toivolan kanssa vuodesta 1913 alkaen. Heidän poikansa oli suurlähettiläs Joel Toivola.


title: Rakel Kansanen

text: Varkauden taidemuseossa on "Rakel Kansasen kokoelma" joka koostuu pääasiassa 1900-luvun alun suomalaisista ekspressionismia edustavista maalauksista. Testamenttilahjoituksiin perustuva taidekokoelma sisältää muun muassa Anton Lindforsin, Wäinö Aaltosen, Tyko Sallisen, Helene Schjerfbeckin, Ilmari Aallon, Alex Mattssonin ja Jalmari Ruokokosken maalauksia.


title: Elna Roos

text: Elna Roos (1896 – 1946) oli suomalainen ruotsin kielellä kirjoittanut kirjailija. Hän käytti kirjailijanimeä Stephan Roland.


title: Elna Roos

text: Nimellä "Stephan Roland":


title: Monica von Haartman

text: Anna Monica Maria Charlotta von Haartman (9. helmikuuta 1920 Lemsjöholm, Villnäs – 13. toukokuuta 1946) oli suomalainen ruotsin kielellä kirjoittanut runoilija.


title: Ingeborg von Alfthan

text: Ingeborg Helena von Alfthan (3. syyskuuta 1868 – 16. kesäkuuta 1946 Helsinki) oli suomalainen ruotsin kielellä kirjoittanut runoilija.


title: Tyyne Salokannel

text: Tyyne Maria Salokannel (23. marraskuuta 1893 Laihia – 10. joulukuuta 1946) oli suomalainen kirjailija ja suomentaja.


title: Kootut levyt osa 14 (Olavi Virta)

text: Kootut levyt osa 14 on vuonna 1995 julkaistu Olavi Virran kokoelmalevy, johon on koottu hänen levytyksiään vuodelta 1954.


title: Salokannel

text: Salokannel on suomalainen sukunimi, joka on muun muassa seuraavilla henkilöillä:


title: Harmaliini

text: Harmaliini on fluresoiva voimakas psykoaktiivinen indolialkaloidi joka kuuluu harmala- ja betakarboliini -alkaloidiryhmiin. Harmaliini on harmiinin hydrogenoitunut muoto.


title: Harmaliini

text: Harmala-alkaloideja esiintyy useissa kasveissa, näistä tunnetuimpana "Banisteriopsis caapi" -liaani, jota esiintyy Etelä-Amerikassa.


title: Harmaliini

text: Harmala-alkaloidit ovat keskeinen osa ayahuasca-juoman vaikuttavia aineita. Harmaliinia on myös pilviharmikin ("Peganum harmala") siemenissä.


title: Harmaliini

text: Harmaliini eristettiin ensimmäisen kerran pilviharmikista vuonna 1841, ja syntetisoitiin vuonna 1930.


title: Harmaliini

text: Harmaliini vaikuttaa keskushermostoon stimuloivasti, ja se kilpailee aivoissa tropaanin kanssa. Se toimii myös reversiibelinä MAO-estäjänä. Harmaliinilla on neuroneissa sekä suojaavia että myrkyttäviä vaikutuksia, lisäksi sen on havaittu toimivan histamiini N-transferaasi-inhibiittorina.


title: Harmaliini

text: Harmaliini ei aiheuta psyykkistä tai fyysistä riippuvuutta.


title: Kootut levyt osa 15 (Olavi Virta)

text: Kootut levyt osa 15 on vuonna 1995 julkaistu Olavi Virran kokoelmalevy, johon on koottu hänen levytyksiään vuodelta 1954.


title: Shenzhen Bay Sports Center

text: Shenzhen Bay Sports Center on monikäyttöstadion Shenzhenissä, Kiinassa. Stadionilla on tilat pöytätennis-, uinti- ja jalkapallokilpailuille. Stadionilla järjestettiin vuoden 2011 kesäuniversiadien avajaiset ja kilpailutapahtumia.


title: Georges Boulanger (kenraali)

text: Georges Ernest Jean-Marie Boulanger (29. huhtikuuta 1837 Rennes, Ranska – 30. syyskuuta 1891 Bryssel, Belgia) oli ranskalainen kenraali ja kolmatta tasavaltaa vastustanut oikeistolainen poliitikko, joka keräsi ympärilleen vuonna 1888 kukoistaneen boulangismiksi kutsutun reaktionäärisen liikkeen. Liike romahti vuonna 1889, jolloin Boulangerin spekuloitiin yleisesti suunnittelevan vallankaappausta ja häntä syytettiin valtiopetoksesta, minkä seurauksena hän joutui pakenemaan maasta.


title: Georges Boulanger (kenraali)

text: Boulanger valmistui upseeriksi Saint-Cyrin sotilasakatemiasta ja liittyi Ranskan armeijaan vuonna 1856. Hän palveli Italiassa, Algeriassa sekä Indokiinassa ja osallistui Ranskan–Saksan sotaan. Hän haavoittui Pariisin kommuunin kukistamisen yhteydessä vuonna 1871. Boulanger ylennettiin 1880 prikaatinkenraaliksi ja 1882 hänet nimitettiin jalkaväen komentajaksi. Vuonna 1884 hänet nimitettiin Tunisian joukkojen komentajaksi, mutta nimitys peruttiin koska hänellä oli erimielisyyksiä kenraaliresidenttinä toimineen Paul Cambonin kanssa. Tämän jälkeen Pariisiin palannut Boulanger alkoi osallistua politiikkaan. Aluksi hän oli lähellä Georges Clemenceaun radikaalipuoluetta.


title: Georges Boulanger (kenraali)

text:
Boulanger nimitettiin tammikuussa 1886 sotaministeriksi Charles de Freycinetin hallitukseen ja hän saavutti kansansuosion toteuttamalla armeijassa uudistuksia, jotka hyödyttivät myös rivimiehiä. Häntä alettiin pitää miehenä, joka voisi kostaa Ranskan nöyryytyksen Saksalle vuosina 1870–1871 hävityssä sodassa. Tasavallan vastustajat näkivät Boulangerissa myös oman miehensä, ja Clemenceau veti vastaavasti pettyneenä tukensa pois häneltä. Freycinetin hallitus kaatui joulukuussa 1886, mutta Boulanger säilytti sotaministerin paikkansa myös uudessa, René Gobletin johtamassa hallituksessa. Boulangerin uhittelu aiheutti kriisin Ranskan ja Saksan suhteisiin, ja maiden välillä käytiin 1887 pieni rajaselkkaus. Saksan säädettyä uuden armeijalain ja kutsuttua reservinsä aseisiin Ranskan hallitus päätti kuitenkin perääntyä. Toukokuussa 1887 pääministeriksi tullut Maurice Rouvier ei pariisilaisten painostuksesta huolimatta suostunut ottamaan Boulangeria hallitukseensa ja tämä lähetettiin komentajaksi Clermont-Ferrandiin. Tässä vaiheessa boulangistinen liike alkoi selvästi nousta esiin ja monet bonapartistit sekä rojalistit liittyivät Boulangerin tukijoihin.
Vuoden 1888 alussa Boulanger erotettiin armeijasta, koska hän oli tehnyt salaa matkoja Pariisiin ilman virallista lomaa sekä vieraillut Jérôme Napoleon Bonaparten luona Sveitsissä. Pian erottamisensa jälkeen hänet kuitenkin valittiin edustajainkamarin jäseneksi Nordin departementista. Kun kamari ei hyväksynyt Boulangerin aloitteita perustuslain muuttamiseksi, hän erosi jo kesäkuussa 1888 sen jäsenyydestä. Koko vuoden 1888 Boulangerin hahmo hallitsi Ranskan politiikkaa. Hän kävi henkilökohtaisen kiistan seurauksena 13. heinäkuuta pääministeri Charles Floquetin kanssa kaksintaistelun, jossa Floquet onnistui haavoittamaan Boulangeria. Tämä nöyryytys sen enempää kuin huonot puhujanlahjat eivät kuitenkaan vähentäneet Boulangerin kannatusta.
Boulanger valittiin tammikuussa 1889 uudelleen edustajankamariin, tällä kertaa Pariisin vaalipiiristä. Hän voitti vastaehdokkaansa suurella enemmistöllä. Kannattajat odottivat hänen kaappaavan saman tien vallan, mutta Boulanger epäröi eikä tarttunut tilaisuuteen. Tämä osoittautui kohtalokkaaksi käännekohdaksi hänen urallaan. Uusi Pierre Tirardin johtama hallitus ja sisäministeri Ernest Constans päättivät syyttää Boulangeria oikeudessa, joten kaksi kuukautta vaalien jälkeen edustajainkamaria pyydettiin kumoamaan kansanedustajan koskemattomuus hänen osaltaan. Tällöin Boulanger tukijoidensa yllätykseksi pakeni maasta 1. huhtikuuta, ensin Brysseliin ja sitten Lontooseen. Ylimpänä oikeutena toiminut Ranskan senaatti totesi hänet poissaolevana syylliseksi valtiopetokseen ja 14. elokuuta hänet tuomittiin karkotukseen.


title: Georges Boulanger (kenraali)

text: Boulangerin suosio romahti pian tämän jälkeen ja boulangistit kärsivät tappion vuosien 1889 ja 1890 vaaleissa. Boulanger teki vuonna 1891 itsemurhan kaksi kuukautta aiemmin kuolleen rakastajattarensa haudalla Ixellesin hautausmaalla Brysselissä.


title: 5535 Annefrank

text: 5535 Annefrank on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi Karl Wilhelm Reinmuth vuonna 1942. Pikkuplaneetta on nimetty Anne Frankin mukaan. Ennen nimeämistään se tunnettiin väliaikaisella nimellä 1942 EM.


title: 5535 Annefrank

text: Annefrankin mitat ovat 6,6 × 5,0 × 3,4 kilometriä ja sen kiertoaika on 3,29 vuotta. NASAn Stardust-luotain ohitti sen 2. marraskuuta 2002. Luotaimen etäisyys Annefrankista oli ohitushetkellä 3 079 kilometriä. Kohtaamisen jälkeen luotain jatkoi matkaansa pääasiallisen tutkimuskohteensa, komeetan 81P/Wild luokse.


title: New York Rangersin NHL-kausi 1993–1994

text: New York Rangersin kausi 1993–1994 oli joukkueen 68. kausi NHL:ssä. Rangers voitti runkosarjan ja kauden lopuksi Stanley Cup -finaaleissa Vancouver Canucksin otteluvoitoin 4–3. Stanley Cup oli Rangersin ensimmäinen sitten vuoden 1940.


title: New York Rangersin NHL-kausi 1993–1994

text: Voitto Tappio


title: New York Rangersin NHL-kausi 1993–1994

text: KeskushyökkääjätLaitahyökkääjätPuolustajatMaalivahdit


title: Mark Bomersback

text: Mark Bomersback (s. 8. heinäkuuta 1982 Rochester, Alberta, Kanada) on kanadalainen jääkiekkoilija, pelipaikaltaan vasen laitahyökkääjä. Hän siirtyi tammikuussa 2013 Sveitsin pääsarjan SC Langnauun. Bomersbackin vahvuudet ovat luisteluvoimassa, nopeudessa, suoraviivaisuudessa ja ryöhkeydessä maalineduspelissä.


title: Mark Bomersback

text: Bomersback aloitti junioriuransa AMHL:ssä UFA Bisonsissa, jossa hän pelasi kauden 1998–1999. Bomersback teki historiaa neljällä pelaamalla kaudellaan Canmore Eaglesissa; hänestä tuli AJHL:n kaikkien aikojen paras pistemies 396 tehopisteellään 250 ottelussa. Kauden 2002–2003 tehot 46+68=114 toivat Bomersbackille AJHL:n pistepörssin voiton, vuoden kanadalaisen A-junioripelaajapalkinnon sekä AHJL:n arvoikkaimman pelaajan palkinnon.


title: Mark Bomersback

text: Kaudeksi 2003–2004 Bomersback siirtyi NCAA-yliopistosarjaan Ferris Staten yliopistoon, jossa hänet valittiin Ferris Staten kauden tulokkaaksi. Kaudella 2005–2006 hän oli seuran toiseksi paras pistemies tehoilla 16+16=32. Kaudella 2006–2007 hänet valittiin Ferris Staten arvoikkaimmaksi pelaajaksi.


title: Mark Bomersback

text: Tammikuussa 2007 Bommersback teki vapaana agenttina sopimuksen ECHL-seura Idaho Steelheadsin kanssa ja teki 35 runkosarjaottelussa tehot 20+19=39. Hän pelasi kaudella myös AHL:n Iowa Starsissa, jossa hän teki 21 ottelussa tehot 2+5=7. Kauden 2008–2009 Bommersback aloitti Idaho Steelheadsissa pelaten 40 ottelua tehoin 22+24=46, mutta pelasi kaudella myös try-out-sopimuksella AHL-seura Providence Bruinsissa, Binghamton Senatorsissa ja Steelheadsin AHL-farmissa Syracuse Crunchissa yhteensä 24 runkosarjaottelua tehoilla 5+1=6.


title: Mark Bomersback

text: Kaudella 2009–2010 Bomersback pelasi ensimmäistä kertaa urallaan Euroopassa, kun hän teki heinäkuussa 2009 sopimuksen tšekkiläisen HC Plzeňin kanssa. Hän muodosti kaudella kovan tutkaparin Martin Strakan kanssa, joka toimi ketjussa pelintekijänä Bomersbackin toimiessa maalintekijänä. Hän teki kaudella 47 ottelussa tehot 19+25=44, joilla hän oli seuran kolmanneksi paras pistemies Tomáš Vlasákin ja Petr Vampolan jälkeen. Extraligan pistepörssissä hän sijoittatui kymmennenksi Viktor Hublin kanssa ja hänet valittiin Extraligan parhaana tulokkaana. Elokuussa 2010 Bomersback teki sopimuksen KHL-seura Metallurg Novokuznetskin kanssa. Hän oli heikon seuran paras maalintekijä ja pistemies Aleksandr Golovinin kanssa tehoilla 13+13=26.


title: Mark Bomersback

text: Elokuussa 2011 Bomersback siirtyi try-out-sopimuksella SM-liigassa pelaavaan Rauman Lukkoon. Bomersback esiintyi edukseen try-out-sopimuksen aikana, jonka päättymisen jälkeen Lukko teki hänen kanssaan sopimuksen kaudelle 2011–2012.


title: Mark Bomersback

text: Bomersback pelasi Lukossa yhden kauden. Seuraavan kauden alussa hän oli pitkään pelaamatta, mutta teki tammikuussa 2013 koesopimuksen Sveitsin pääsarjan SC Langnaun kanssa.


title: Voimatyöntö

text: Voimatyöntö (engl. "thruster") on Crossfit -liike, jossa yhdistyvät etukyykky ja työntöpunnerrus. Liikkeessä nostetaan joko kahvakuulia tai käsipainoja noustaessa ylös kyykkyasennosta.


title: 1452 Hunnia

text: 1452 Hunnia on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi György Kulin vuonna 1938 Budapestissa. Pikkuplaneetta on nimetty Unkarin kansan kunniaksi. Ennen nimeämistään tämä asteroidi tunnettiin väliaikaisella nimellä 1938 DZ1. Koska Hunnian absoluuttinen magnitudi (H) on 12,0, sen läpimitta on todennäköisesti välillä 11 - 24 kilometriä. Hunnian pyörähdysaika eli vuorokauden pituus sen pinnalla on noin 17,2 tuntia.


title: Rödsögården

text: Rödsögården on suomalainen rockyhtye, jonka Tony Fredlund perusti 1990-luvun alussa Kokkolassa.


title: Rödsögården

text: Rödsögården on ehtinyt vaihtaa nimeään ja kokoonpanoaan useasti. 1990-luvun puolivälistä vuoteen 2006 yhtye käytti nimeä In The Land Of Nod, minkä jälkeen nimi vaihdettiin nykyiseen. Rödsögården juontaa nimenä juurensa samannimiseen paikkaan Rödsön kylässä lähellä Kokkolaa. Nykyisessä kokoonpanossaan yhtye on toiminut vuodesta 2000 lähtien. Yhtyeen läpimurtoa ovat jarruttaneet vuosien varrella muun muassa jäsenten elämänmuutokset. Muutaman hiljaisemman vuoden jälkeen yhtye alkoi toimia aktiivisemmin keväällä 2006, minkä johdosta syntyi debyyttialbumi "Rödsögården". Yhtye solmi sopimukset Warner Music Finlandin ja Live Nation Finlandin kanssa ja sai pienimuotoista nostetta vuosina 2008–2009. Se toimi Simply Redin lämmittelijänä Hartwall Areenalla and The Scriptin lämmittelijänä Nosturissa keväällä 2009. Muutamien muiden keikkojen lisäksi Rödsögården kävi myös Berliinissä syksyllä 2009. Vuonna 2010 yhtye keskittyi toisen albuminsa tekoon. Syksyllä 2011 albumi oli lähestulkoon valmis ja ensimmäinen singlelohkaisu ”Strangers And Lovers” julkaistiin 22. elokuuta 2011.


title: Rödsögården

text: Toisen albumin valmistuminen kuitenkin viivästyi monista syistä johtuen. Käännekohta albumin valmistumisessa tapahtui keväällä 2012 kun Rödsögården kävi Yhdysvalloissa Los Angelesissa äänittämässä East West Studiolla menestyneiden tuottajien Mark Needhamin ja Charlie Midnightin kanssa. Elokuussa 2013 yhtye sai lopulta äänitysten osalta valmiiksi toisen albuminsa brittiläisen tuottaja John Fryerin johdolla. Love's The Enemy -albumi julkaistiin pohjoismaissa 2015 (Sony) ja maailmalla 2016 (Spectra Music). Toisen albumin teossa ylijääneet kappleet julkaistiin Dead Ends -albumina 2016 (Ei-No Records).


title: Rödsögården

text: Albumit:


title: Rödsögården

text: Singlet ja EP:t:


title: Rödsögården

text: Musiikkivideot


title: Soba (kaupunki)

text: Soba oli keskiaikaisen Alwan pääkaupunki nykyisessä Sudanissa. Se sijaitsi Sinisen-Niilin itärannalla 22,5 kilometrin päässä joen suusta.


title: Soba (kaupunki)

text: Sobasta tuli Alwan pääkaupunki 700–800-lukujen vaihteessa. Sen kukoistusaika oli 900-luvulla, jolloin kaupunkiin rakennettiin kristillisiä kirkkoja ja punatiilisiä julkisia rakennuksia. Laajassa muslimikorttelissa asui ulkomaisia kauppiaita. Soban piispa toimi Aleksandrian patriarkan alaisuudessa. Fundžit valtasivat kaupungin 1400-luvun lopussa, ja jo seuraavan vuosisadan alussa sen kerrottiin olevan raunioina. Arkeologisissa kaivauksissa on löydetty muinaisnubialaisia ja kreikankielisiä piirtokirjoituksia.


title: Pimotsidi

text: Pimotsidi ("Orap", "Pimotid") on neurolepti eli antipsykoottinen lääke. Se otettiin käyttöön 1970-luvun alkupuolella, lääkeaine mainitaan myös jo Therapia Fennica TF-74:ssa. Nykyään pimotsidia voi saada vain erityisluvalla. Pimotsidi omaa useita vakavia haittavaikutuksia. Pimotsidin etuina mainittiin olevan ei-sedatiivisuus, sekä yhden kerta-annostelun vuorokaudessa olevan riittävä. Lääke esiteltiin myös tuolloin täysin uutena ja aktivoivasti psyyken toimintaan vaikuttavana.


title: Pimotsidi

text:
Pharmaca Fennica PF2011:n mukaan pimotsidin ainut käyttöindikaatio on vaikeaoireinen Touretten oireyhtymä (TS). Lääkettä annostellaan tabletteina, joiden vahvuus on 1 milligramma vaikuttavaa ainetta tablettia kohden.
Lääkkeen käytössä tulee noudattaa erityistä varovaisuutta, mikäli hoidettavalla on todettu epilepsia, maksan toiminnan taikka EEG:n muutoksia. Yhdistelyä muihin neuroleptisiin lääkeaineisin ei suositella, koska silloin haittavaikutukset voivat potentoitua.


title: Pimotsidi

text: Tyypilliset neuroleptien käyttöön liittyvät haittavaikutusten riskit: maligni neuroleptisyndrooma, tardiivi dyskinesia, ekstrapyramidaaliset sivuoireet. Sydämen QT-ajan pidentymä, Grand Mal -tyyppiset epileptiset kouristelutilat, hypotensio sekä uneliaisuus. Antikolinergiset haittavaikutukset: suun kuivuminen, pahoinvointi, ummetus, huimaus, hikoilu. Harvinaisena haittana hyponatremia. Edelleen neuroleptille harvinaisesti: päänsärky, ahdistuneisuus sekä unettomuus.


title: Pimotsidi

text: Vielä Pharmaca Fennica 1976:n mukaan, tätä lääkeainetta nimenomaisesti suositeltiin käytettäväksi kombinoidusti. Tämä tarkoittaa eri lääkeaineiden välistä yhdisteltyä käyttöä keskenään. PF-76:n mukaan esimerkiksi sedatiivisia psykofarmakoita, kuten klooripromatsiinia voitiin yhdistellä pimotsidin annostelun yhteyteen.


title: Sirpa Bertling

text: Sirpa Bertling on suomalainen televisiosarjojen tuottaja. Hän on myös näytellyt pienessä osassa "Turvetta ja timantteja" -sarjassa.


title: Rakastajia ja muita veijareita

text: Rakastajia ja muita veijareita ("Lovers and Other Strangers") on vuonna 1970 ensi-iltansa saanut komediaelokuva, joka perustuu Renee Taylorin ja Joseph Bolognan näytelmään.


title: Rakastajia ja muita veijareita

text: Elokuvan pääosissa nähdään Gig Young, Cloris Leachman, Anne Jackson, Beatrice Arthur, Richard Castellano, Bonnie Bedelia, Michael Brandon, Harry Guardino, Anne Meara, Bob Dishy, Marian Hailey, Joseph Hindy sekä nuori Diane Keaton ensimmäisessä elokuvaroolissaan. Elokuvan on ohjannut Cy Howard.


title: Rakastajia ja muita veijareita

text: Elokuva voitti parhaan laulun Oscar-palkinnon (”For All We Know”) ja oli ehdolla Oscarin saajaksi kahdessa muussa kategoriassa.


title: Rakastajia ja muita veijareita

text: Sylvester Stallone nähdään elokuvassa avustajana.


title: Rakastajia ja muita veijareita

text: "VideoHound’s Golden Movie Retriever" sanoo "Rakastajia ja muita veijareita" hyväksi komediaksi, jossa on mainioita roolisuorituksia ja antaa sille kolme tähteä neljästä.


title: Limasienet (kirja)

text: Limasienet on dosentti Marja Härkösen ja Elina Sivosen teos Suomessa esiintyvistä 204 limasienestä. Kirjan on julkaissut vuonna 2011 Luonnontieteellinen keskusmuseo. Teos liittyy PUTTE-ohjelmaan ("Puutteellisesti tunnettujen ja uhanalaisten metsälajien tutkimusohjelma"), jonka tärkeimpiä tehtäviä on määritysteosten julkaiseminen.


title: Limasienet (kirja)

text: Limasieniä on Suomessa tutkinut 1800-luvulla P. A. Karsten, ja julkaisuja on ilmestynyt muilla kielillä. Tämä teos on eliöryhmästä ensimmäinen suomenkielinen teos. Limasienistä oli aiemmin nimetty suomeksi vain paranvoi ja sudenmaito, siksi tätä kirjaa tehtäessä kehiteltiin Putte-ohjelman puitteissa nimet kaikille muillekin. Nimien -nen pääte kertoo, että kyse on limasienistä. Kaikki nimet ovat kaksiosaisia.


title: Limasienet (kirja)

text: Suomenkielisen nimen lisäksi jokaisesta limasienestä kerrotaan tieteellinen nimi, värikuvia, lajikuvaus ja levinneisyysalue. Kirjassa on yli 300 kuvaa.


title: Limasienet (kirja)

text: Tekijöistä Marja Härkönen on Helsingin yliopistosta eläkkeelle jäänyt dosentti, joka on 50 vuotta tutkinut limasieniä eri puolilla maailmaa. Elina Sivonen on filosofian maisteri, joka on valmistunut biologiksi Joensuun yliopistosta. Pro gradussaan hän käsitteli limasieniä. Kirjan ollessa tekeillä hän työskenteli Kasvimuseossa ja on sittemmin työskennellyt biologianopettajana.


title: Kootut levyt osa 16 (Olavi Virta)

text: Kootut levyt osa 16 on vuonna 1995 julkaistu Olavi Virran kokoelmalevy, johon on koottu hänen levytyksiään vuosilta 1954.


title: Kootut levyt osa 17 (Olavi Virta)

text: Kootut levyt osa 17 on vuonna 1995 julkaistu Olavi Virran kokoelmalevy, johon on koottu hänen levytyksiään vuosilta 1954–1955.


title: Rrok Mirdita

text: Rrok Kola Mirdita (28. syyskuuta 1939 Klezna, Montenegro, Jugoslavian kuningaskunta – 7. joulukuuta 2015 Tirana, Albania) oli albanialainen roomalaiskatolinen arkkipiispa. Hänet vihki papiksi New Yorkin arkkihiippakuntaan Aleksandar Tokić 2. heinäkuuta 1965. Hän sai 25. joulukuuta 1992 nimityksen Durrës-Tiranën arkkihiippakunnan arkkipiispaksi. Piispaksi vihkiminen seurasi 25. huhtikuuta 1993. Pääkonsekraattorina toimi paavi Johannes Paavali II, jota avustivat Camillo Ruini ja Jozef Tomko.


title: Rrok Mirdita

text: Mirditan johtama arkkihiippakunta vaihtoi 25. tammikuuta 2005 nimensä Tiranë-Durrësiksi.


title: Ayesha Takia

text: Ayesha Takia (s. 10. huhtikuuta 1986) on intialainen Bollywood-näyttelijä. Hän aloitti uransa esiintymällä mainoksissa ja musiikkivideoissa. Hän voitti ensimmäisestä elokuvastaan "" (2004) parhaan naistulokkaan Filmfare Awards -palkinnon. Takian roolia nuorena leskenä elokuvassa "Dor" (2006) ylistettiin. "Wanted" (2009) oli suuri kaupallinen menestys.


title: Ayesha Takia

text: Takia meni naimisiin ravintoloitsija Farhan Azmin kanssa 1. maaliskuuta 2009. Heidän piti mennä naimisiin jo joulukuussa 2008, mutta häät lykkääntyivät Mumbain terrori-iskujen takia.


title: Luettelo Higurashi no Naku Koro Ni -hahmoista

text: Tämä on luettelo hahmoista, jotka esiintyvät "Higurashi no Naku Koro ni" -sarjan animessa, peleissä, mangassa, ranobessa ja elokuvassa. Sarjassa on seitsemän päähenkilöä, joista viimeinen liittyy sarjaan vasta toisella kaudella.


text: Higurashissa on myös ylimääräisiä hahmoja, jotka ovat ilmestyneet vain mangan sivutarinoissa. "Yoigoshi-henissä" päähenkilönä on nuori mies Akira Otobe, joka oli löydetty kuljeksimassa aavikoituneen Hinamizawan ympäri monta vuotta myöhemmin.


text: Ääninäyttelijä: Sōichirō Hoshi


text: Keiichi on päähenkilö kolmessa ensimmäisessä kysymysjuonikaaressa, "Onikakushi-henissä", "Watanagashi-henissä" ja "Tatarigoroshi-henissä". Hän muutti vanhempiensa kanssa Hinamizawaan, muuton syynä oli kauhea tapahtuma hänen entisessä kotikaupungissaan. Keiichi on hyvin sosiaalinen, karismaattinen ja eloisa, ja hän kykenee hankkimaan helposti uusia ystäviä.


text: Keiichi on samanikäinen kuin Rena, ja myös hyvin suojelevainen ystäviään kohtaan. Hän viettää usein aikaansa koulun kerhossa, jossa hän pelaa tyttöjen kanssa pelejä - joissa hän usein kuitenkin häviää (tämän takia hänen täytyy pitää yllään noloja asuja, kuten balettitanssijan pukua). Aivan ensimmäisessä juonikaaressa, "Onikakushi-henissä", Keiichi sekoaa ja murhaa läheisensä. Keiichi käyttää aseenaan Satokon isoveljen, Satoshin, vanhaa pesäpallomailaa.


text: Ääninäyttelijä: Mai Nakahara


text:
Rena on naispäähenkilö jokaisessa kysymysjuonikaaressa. Hän muutti Ibarakista Hinamizawaan vuoden ennen tarinan alkua, ja on samanikäinen kuin Keiichi.
Rena huolehtii Keiichistä niin paljon kuin pystyy ja on hyvin ystävällinen, mutta välillä jopa hieman lapsellinen. Hän tykkää Keiichin kiusoittelusta, ja usein on myös vihjailtu, että hän rakastaisi Keiichiä. Renalla on pakkomielle söpöihin asioihin, ja hänellä on tapana kutsua söpöjä asioita termillä kāii (epäselvä nimitys sanalle "kawaii", "söpöä").


text: Kun Rena on innostunut tai hämmentynyt, hänen on tapana sanoa haū (はぅ〜). Hänellä on myös tapana lisätä lauseidensa loppuun "kana, kana? (かな かな? I wonder, I wonder?"). Rena käy usein kaatopaikalla etsimässä "aarteita" ja "söpöjä" esineitä. Jos hän löytää jotain mieleistään, hän sekoaa, ottaa sen syliinsä ja huutaa: "Haluan viedä sen kotiin!" (お持ち帰り〜 "Omochikaeri!")


text: Rena käyttää aseenaan kaatopaikalta löytämäänsä machetea. Renan oikea nimi on , mutta hän vaihtoi sen muuttaessaan Hinamizawaan. Syynä voi olla se, että Rena rikkoi vanhan koulunsa kaikki ikkunat. Rena sekoaa Tsumihoroboshi-henissä.


text: Ääninäyttelijä: Satsuki Yukino


text: Kerhon johtaja ja Shionin vanhempi kaksoissisko.


text: Mionin nuorempi kaksoissisko, joka asuu Hinamizawan lähistöllä Okinomiyan kaupungissa. Shion esiintyy välillä siskonaan ja on rakastunut Satokon veljeen Satoshiin. Shion sekoaa Meakashi-henissä ja alkaa tappaa ihmisiä, joiden luulee olevan vastuussa Satoshin kuolemasta.


text: Ääninäyttelijä: Yukari Tamura


text: Rika on "Minagoroshi-hen" -juonikaaren päähenkilö. Hän on yksi Hinamizawan kyläkoulun nuoremmista oppilaista ja toimii paikallisen pyhäkön pyhäkköneitona. Rikan vanhemmat ovat kuolleet, joten hän asuu läheisen ystävänsä Satokon kanssa kahdestaan. Hänellä on tapana lisätä lauseidensa sekaan merkityksettömiä sanoja, kuten ja ja päättää lauseensa usein sanonnalla ♙


text: Ääninäyttelijä: Kanai Mika


text: Satoko on noin Rikan ikäinen ja elää tämän kanssa, koska hänen vanhempansa ovat kuolleet ja hänen veljensä Satoshi on kadonnut. Satoko on hyvä ansojen rakentamisessa.


text: Ääninäyttelijä: Yui Horie


text: Hanyu on Hinamizawan kylän jumalan Oyashiro-saman ihmismuoto. Hanyu näkyy yleensä vain Rikalle ja jakaa aistinsa hänen kanssaan. Hanyun takia Rika pystyy syntymään uudelleen kuoltuaan.


title: Keskustarata

text: Keskustarata (ruots. "Citybanan") on Tukholman paikallisjunaverkkoon kuuluva kuusi kilometriä pitkä rautatietunneli. Kaikki Tukholman paikallisjunat siirtyivät tunnelin avauduttua Tomtebodan ja Tukholman eteläisen aseman väliseltä, kapasiteettinsa äärirajoilla olleelta radalta uuteen kaksiraiteiseen tunneliin. Tämä aiemmin käytössä ollut maanpäällinen rata asetettiin kaukojunien käyttöön. Uudistus kaksinkertaisti raidekapasiteetin Tukholmassa. Rakennustyöt oli tarkoitus aloittaa jo 2006, mutta silloinen hallitus kyseenalaisti hankkeen mielekkyyden ja hanketta lykättiin. Rakentaminen aloitettiin 24. tammikuuta 2009, ja hanke valmistui puoli vuotta etuajassa heinäkuussa 2017.


title: Keskustarata

text: Tunneliradalla on kaksi uutta asemaa: Tukholman keskusta korvaa Tukholman keskusrautatieaseman ja Tukholman Odenplan Karlbergin aseman paikallisjunaliikenteessä. Odenplanin asemalla on mahdollista vaihtaa metron vihreään linjaan ja keskustan asemalla kaikkiin metrolinjoihin. Asemat ovat esteettömiä, korkeatasoisia, ja niillä on ensimmäistä kertaa Tukholman raideliikenteessä laituriovet.


title: Keskustarata

text: Hankkeella tavoitellaan ennen kaikkea paikallisjunaliikenteen heikoksi mielletyn täsmällisyyden ja aikatauluvarmuuden parantamista sekä metron vaihtomahdollisuuksien lisäämistä. Tämän lisäksi myös matka-aika rataosuudella nopeutuu muutamalla minuutilla, ja sekä Tukholman läpi kulkevaa paikallis- että kaukojunaliikennettä voidaan lisätä merkittävästi. Hanke on valmistuessaan Ruotsin historian suurin infrastruktuurihanke.


title: Keskustarata

text: Kun nykyinen rautatie ylittää Saltsjönin sillalla, Keskustarata kulkee mereen laskettua, paaluille asennettua putkea pitkin.


title: Kootut levyt osa 18 (Olavi Virta)

text: Kootut levyt osa 18 on vuonna 1995 julkaistu Olavi Virran kokoelmalevy, johon on koottu hänen levytyksiään vuosilta 1954–1955.


title: Richie Stanaway

text: Richie Stanaway (s. 24. marraskuuta 1991 Tauranga) on uusiseelantilainen moottoriurheilija.


title: Richie Stanaway

text: Ennen autourheilu-uraansa Stanaway kilpaili motocross-sarjoissa 12-vuotiaaksi asti. Hän kilpaili karting-sarjoissa vuoteen 2007 saakka, jolloin hän siirtyi Uuden-Seelannin Formula First-sarjaan, jossa hän kilpaili kauden 2007-08 sijoittuen sarjan kolmanneksi. Vuonna 2008 Stanaway kilpaili Uuden-Seelannin Formula Ford sarjassa voittaen sarjan mestaruuden kaudella 2008-09. Vuonna 2009 hän kilpaili Australian Formula Ford sarjassa sijoittuen kuudenneksi. Samana vuonna hän voitti Steel Trophy palkinnon ajotaidoistaan. Vuonna 2010 Stanaway voitti ADAC Formel Masters sarjan mestaruuden. Hän kilpaili myös Toyota Racing Series sarjassa samana vuonna. Vuonna 2011 Stanaway siirtyi Saksan Formula 3-sarjaan voittaen sarjan mestaruuden.


title: Richie Stanaway

text: Formula 3:n ohella Stanaway kilpaili myös GP3-sarjassa vuonna 2011 Belgian kilpailusta lähtien ART-tallissa korvaten Pedro Nunesin. Hän ajoi heti ensimmäisessä kilpailussaan kahdeksanneksi ja pääsi startaamaan sprinttikilpailuun paalupaikalta ja voitti myös kilpailun, joka auttoi samalla voittamaan Lotus ART:lle sarjan mestaruuden. Stanaway keräsi näin ollen 7 pistettä. Vuonna 2014 Stanaway teki paluun GP3-sarjaan, jossa hän kilpaili täyden kauden Status Grand Prix -tallissa. Hän voitti kaksi kilpailua ja saavutti yhden paalupaikan sijoittuen sarjan kahdeksanneksi.


title: Richie Stanaway

text: Vuonna 2012 Stanaway ajoi Formula Renault 3.5 -sarjassa. Hän ajoi Belgian sateisessa kilpailussa pahan kolarin joka katkaisi häneltä kaksi selkänikamaa, minkä vuoksi hän joutui jättämään koko loppukauden väliin. Hän ehti saavuttaa kauden aikana kahdeksan pistettä. Stanaway teki vuonna 2014 paluun Formula Renault 3.5 -sarjaan ajaen neljä kilpailua saavuttaen yhden palkintosijan.


title: Richie Stanaway

text: Vuonna 2013 Stanaway palasi kilpailemaan ja kilpaili Porsche Supercup -sarjassa sijoittuen sarjan 12:ksi. Samana vuonna hän kilpaili muutamia kilpailuja FIA World Endurance Championship -sarjassa ajaen Aston Martinilla ja jatkoi FIA WEC -sarjassa myös kaudella 2014.


title: Richie Stanaway

text: Vuonna 2015 Stanaway siirtyi GP2-sarjaan ajaen jälleen Status GP -tallissa.


title: Strutt’s Parkin roomalaislinnoitus

text: Strutt’s Parkin roomalaislinnake oli roomalaisten rakentama linnake Englannissa lähellä nykyistä Derbyn kaupunkia. Linnoitus tehtiin suojaamaan tärkeää joenylityspaikkaa, missä Icknield Street kulkee Derwentjoen poikki. Se rakennettiin noin vuonna 50 ja hylättiin kolmisenkymmentä vuotta myöhemmin, kun roomalaiset päättivät rakentaa joen toiselle puolelle Dervention linnoituksen.


title: Strutt’s Parkin roomalaislinnoitus

text: Tärkeän kulkuväylän, Icknield Streetin lisäksi roomalaiset rakensivat kaksi sivutietä, jotka ristesivät toisensa linnoituksen lähellä: The Long Lane kulki länteen kohti Chesteriä, ja yksinkertaisesti The Streetiksi kutsuttu tie poikki Peak Districtin aina Manchesteriin asti.


title: Strutt’s Parkin roomalaislinnoitus

text: Alueelta on löydetty 1920-luvulla ja 1940-luvulla rahoja, jotka ovat auttaneet linnoituksen ajoittamisessa. Derbyn kaupunginmuseossa säilytetään paikalta löytyneitä rahoja Neron ja Claudiuksen ajoilta. 1970-luvulla tehdyissä kaivauksissa paljastui jäänteitä huolellisesti puretuista puurakenteista, mikä viittaisi siihen, että paikan hylkääminen on ollut suunnitelmallista eikä pakon sanelemaa. 1990-luvulla alueelta löytyi pengerryksiä, kivisiä perustuksia ja roomalaistyylisiä kivetyksiä. Paikan päälle on myöhemmin rakennettu asuntoalue, joten sen kaivauksia ei ole voitu jatkaa.


title: Kootut levyt osa 19 (Olavi Virta)

text: Kootut levyt osa 19 on vuonna 1995 julkaistu Olavi Virran kokoelmalevy, johon on koottu hänen levytyksiään vuodelta 1955.


title: Ottavio Vitale

text: Ottavio Vitale RCJ (s. 5. helmikuuta 1959 Grottaglie) on Albaniassa toimiva, Italiasta kotoisin oleva roomalaiskatolinen piispa. Hänet vihki papiksi Benigno Luigi Papa 27. kesäkuuta 1992. Hänet nimitettiin Lezhën apostoliseksi hallitsijaksi 5. helmikuuta 2000 ja Lezhën hiippakunnan piispaksi 23. marraskuuta 2005. Piispaksi vihkiminen seurasi 6. tammikuuta 2006. Pääkonsekraattorina toimi Angelo Massafra, jota avustivat John Bulaitis ja Rrok Mirdita.


title: Midnight in Paris

text: Midnight in Paris on Woody Allenin käsikirjoittama ja ohjaama romanttinen komedia ja fantasiaelokuva. Pääosissa ovat Owen Wilson, Rachel McAdams, Marion Cotillard, Kathy Bates, Adrien Brody, Carla Bruni ja Michael Sheen. Elokuvan ensi-ilta oli Cannesin elokuvajuhlilla ja sai ensi-iltansa Yhdysvalloissa toukokuussa 2011. Elokuva voitti parhaan alkuperäisen käsikirjoituksen Oscarin ja parhaan käsikirjoituksen Golden Globen ja oli ehdolla kolmessa Oscar-palkintokategoriassa (elokuva, ohjaus ja lavastus). Helmikuussa 2012 Hollywoodin käsikirjoittajien liitto palkitsi elokuvan parhaan alkuperäiskäsikirjoituksen palkinnolla.


title: Midnight in Paris

text: Kirjailijanuraansa nihkeästi aloitteleva, Hollywoodissa käsikirjoittajana menestynyt nuori Gil Pender (Wilson) on kihlattunsa Inezin (McAdams) kanssa Pariisissa, muttei pidä tämän sikäläisistä ystävistä eikä matkalla mukana olevista Inezin upporikkaista ja konservatiivisista vanhemmista. Hän hyvästelee ystäväseurueen kesken illanvieton ja sanoo kävelevänsä takaisin hotelliinsa. Äkkiä hän huomaakin olevansa 1920-luvun Pariisissa ja tapaavansa sen ajan kulttuurikuuluisuuksia ja omia kirjallisia esikuviaan kuten Ernest Hemingwayn, F. Scott Fitzgeraldin ja Cole Porterin. Aamun sarastuksessa Gilin kokemukset vaihtuvat kuitenkin taas nykyaikaan. Sama toistuu useana yönä. Hän rakastuu Picasson hylkäämään nuoreen naiseen Adrianaan (Cotillard), joka haikailee 1920-luvulla Pariisin 1890-luvun ”kulta-aikaan”. Gil saa kannustavaa kritiikkiä teksteistään Gertrude Steinilta ja oppii vähitellen olemaan haikalematta menneisyyteen ja ottamaan vakavammin oman kirjailijankutsumuksensa. Elokuvan lopussa hän jättää Inezin, päättää jäädä Pariisiin ja kohtaa uuden rakkauden nykyajassa.


title: Midnight in Paris

text: Nyt-liitteen viisi kriitikkoa antoivat elokuvalle pistekeskiarvon 3,2. "Helsingin Sanomissa" elokuvaa kuvattiin viehättäväksi mutta yhdentekeväksi, kun taas Film-O-Holic.com-elokuvasivuston Aino Salosen mielestä "Midnight in Paris" nousee Allenin kahden muun Eurooppaan sijoittuvan myöhäiselokuvan, "Match Pointin" (2005) ja "Vicky Cristina Barcelonan" (2008) tasolle.


title: Soldier of Fortune: Payback

text: Soldier of Fortune: Paypack on vuonna 2007 Cauldron HQ:n tekemä -pelin seuraaja. Toisin kuin kahdessa edellisessä Soldier of Fortune -pelissä, jotka oon kehittänyt Raven Software hyödyntämällä Quake 2 ja Quake 3 moottoreita, Paybackin on kehittänyt Cauldron HQ , käyttämällä Cauldronin omaa CloakNT moottoria, jota on käytetty aikaisemmin ensimmäisen persoonan räiskintäpelissä Chaser. Tämä peli on ensimmäinen peli sarjassa ja se julkaistiin Xbox 360: lle ja PlayStation 3:lle. Peli julkaistiin 14. marraskuuta 2007.


Vuoden 1918 kansalaissodan uhrien muistomerkki (myös Crescendo) on Helsingin Eläintarhassa sijaitseva valtakunnallinen Suomen sisällissodan punaisten muistomerkki. Vuonna 1970 paljastettu pronssinen veistos on kuvanveistäjä Taisto Martiskaisen suunnittelema. Se on omistettu sisällissodassa punaisten puolella taistelleiden ja kaatuneiden sekä vankileireillä kuolleiden naisten ja miesten muistolle. Muistomerkki seisoo graniittisella jalustalla kallion päällä lähellä Nordenskiöldinkadun ja Pohjoisen Stadiontien risteystä.


title: Vuoden 1918 kansalaissodan uhrien muistomerkki

text: "Crescendo" oli valmistuessaan Suomen suurin yhtenäinen pronssiveistos, jonka valaminen Suomen Kuvanveistäjäliiton taidevalimolla Herttoniemessä kesti yli puoli vuotta. Nimi on italiankielinen musiikkitermi, joka tarkoittaa ”voimistuen”. Muutoin abstraktiin veistokseen on kuvattu vääristyneitä ihmishahmoja, jotka työntyvät esille sen poimuista. Etupuolella on graniittijalustaan kiinnitetyssä pronssilaatassa teksti ”"Punaisten puolella taistelleiden, kaatuneiden ja vankileireillä tuhoutuneiden naisten ja miesten muistolle"”. Teoksen taustapuolella on Maiju Lassilan, Elmer Diktoniuksen ja Elvi Sinervon runonsäkeitä sekä "Kansainvälisen" ensimmäisen säkeistön sanoja.


text: Hanke valtakunnallisesta punaisten muistomerkistä käynnistyi vuonna 1965. Sitä ajamaan perustettiin "Vuoden 1918 Kansalaissodan Muistomerkkitoimikunta ry", jonka johtoon valittu Suomen Kansan Demokraattisen Liiton (SKDL) puheenjohtaja Kusti L. Kulo oli myös entinen punakaartilainen. Kyseessä oli aluksi pelkästään kansandemokraattisen liikkeen hanke. Suomen Sosialidemokraattinen Puolue (SDP) oli jo vuodesta 1961 suunnitellut ”Suomen työväenliikkeen nousun” muistomerkkiä, kun Suomen Kommunistinen Puolue (SKP) käynnisti kilpailevan hankkeen kansalaissodan muistomerkistä ja pyysi sosiaalidemokraatteja osallistumaan siihen. SDP kieltäytyi aluksi tukemasta väkivaltaista vallankumousta ihannoivana pidettyä muistomerkkihanketta, ja varsinkin puolueen puheenjohtaja Rafael Paasio vastusti siihen osallistumista. Kun SKDL:n eduskuntaryhmä syksyllä 1967 teki aloitteen valtion osallistumisesta muistomerkin kustannuksiin, enemmistö SDP:n eduskuntaryhmästä halusi tukea aloitetta. Pääministeriksi kohonnut Paasio hyväksyi lopulta puolueensa osallistumisen sillä ehdolla, että muistomerkin aiheena olisivat kuolleet sodan uhrit eikä itse vallankumous. Tämän jälkeen hankkeesta tuli koko työväenliikkeen ja valtion yhteinen.


text:
Muistomerkin tekijäksi oli alun perin pyydetty 72-vuotiasta kuvanveistäjää Wäinö Aaltosta, joka kuitenkin kuoli toukokuussa 1966. Tämän jälkeen julistettiin syyskuussa 1967 muistomerkkikilpailu. Monumentin rahoitus oli tuolloin vielä auki, mutta se varmistui valtion tultua hankkeeseen mukaan. Lisäksi kustannuksiin osallistuivat Helsingin kaupunki, 40 muuta kaupunkia ja kuntaa sekä lukuisia työväenliikkeen järjestöjä, yhteisöjä ja laitoksia.
Kilpailuun tuli määräaikaan mennessä 45 ehdotusta, joista syksyllä 1968 valittiin voittajaksi hyvinkääläisen Taisto Martiskaisen ehdotus "Crescendo". Toisen palkinnon sai Viljo Mäkisen ehdotus "Käy eespäin", ja kolmannen Tapio Junnon "Aate ja Uhri". Lisäksi muistomerkkitoimikunta päätti lunastaa Antti Neuvosen ja Tapio Tapiovaaran, Anja Juurikkalan sekä Toivo Peltosen työt. Muistomerkin paikasta tehtiin päätös kilpailun julistamisen yhteydessä, mutta lupa sen pystyttämiseksi saatiin vasta kesäkuussa 1969.


text: Veistoksen muoto symboloi liehuvaa punalippua, jonka poimuista nousee eteenpäin katsova sorrettujen ja väsyneiden ihmisten joukko. Muistomerkkitoimikunta olisi halunnut veistoksesta syyttävämmän ja katkeramman sävyisen, mutta Martiskainen piti kiinni omasta ratkaisustaan ja veistos toteutettiin hänen näkemyksensä mukaan. Martiskainen halusi veistoksessaan tuoda esille köyhän kansan tuntoja mahdollisimman rehellisesti ja kuvata samalla kauan häpeiltyä asiaa. Veistosta työstäessään hän oli ateljeessaan kuunnellut muun muassa Ludwig van Beethovenin säveltämää "Kohtalonsinfoniaa" sekä "Peltoniemen Hintrikin surumarssia". Teoksen taustapuolelle tulleita runonsäkeitä Martiskainen valitsi yhdessä Pentti Saarikosken kanssa.


text: Martiskainen kertoi saaneensa ajatuksen voittaneeseen ehdotukseensa vasta kilpailun sulkeutumista edeltävänä yönä ja luonnoksen hän sai valmiiksi vasta aamulla. Martiskaisen mukaan ehdotus olisi myöhästynyt ja muistomerkin tekijäksi tullut joku muu, mikäli hän olisi matkalla Hyvinkäältä joutunut pysähtymään yksiinkään liikennevaloihin. Veistoksen paljastamisen jälkeen Martiskainen oli tavannut sen juurella vuonna 1918 koko perheensä menettäneen 90-vuotiaan naisen, joka sanoi teoksen olevan hänelle kuin pyhiinvaelluspaikka. Nainen kertoi Martiskaiselle ymmärtävänsä veistoksen jokaisen viillon ja reiän.


text: Veistos paljastettiin sunnuntaina 30. elokuuta 1970. Muistomerkkiyhdistys luovutti sen Helsingin kaupungille, jonka puolesta veistoksen vastaanotti ylipormestari Teuvo Aura. Kusti L. Kulon ja Auran lisäksi tilaisuudessa puhui valtion tervehdyksen esittänyt opetusministeri Jaakko Itälä. Tilaisuudessa kuultiin myös kuorolaulua ja eri työväenjärjestön tervehdyksiä sekä näyttelijä Veikko Sinisalon runonlausuntaa. Paikalle oli saapunut tuhansittain yleisöä myös Helsingin ulkopuolelta. Tapahtuman jälkeen muistomerkkiyhdistys järjesti paikalle kutsumilleen punakaartin veteraaneille kahvitilaisuuden Kulttuuritalolla.


text: Veistoksen pienoismalli luovutettiin myöhemmin lokakuussa 1970 presidentti Urho Kekkoselle, joka itse osallistui sisällissotaan valkoisten puolella.


title: Crescendo

text: Crescendo voi tarkoittaa ainakin seuraavia:


title: Mikel Koliqi

text: Mikel Koliqi (29. syyskuuta 1902 Shkodër – 28. tammikuuta 1997 Shkodër) oli albanialainen pappi, joka nimitettiin yhdeksi katolisen kirkon kardinaaleista 1994. Hänet valittiin ilmeisesti vanhimpana kommunismin ajan vainoista selvinneenä albanialaisena katolisena pappina. Hän oli viettänyt vuosikymmeniä vangittuna Hoxhan diktatuurin aikana.